ΚΑΘΗΜΕΡΙΝΟ ΡΟΥΚΟΥΜΟΥΚΟΥ: ΟΙ ΑΔΕΙΕΣ ΤΗΛΕΟΠΤΙΚΩΝ ΔΙΑΥΛΩΝ\nΤου ΗΛΙΑ ΗΛΙΟΠΟΥΛΟΥ Ανταποκριτή Ομογενειακών ΜΜΕ\nΟ μεγάλος πόλεμος που έχει ξεσπάσει από μερικούς μήνες μεταξύ της κυβερνήσεως από την μία μεριά και των ενδιαφερομένων να διατηρήσουν άδεια ίδρυσης και λειτουργίας τηλεοπτικού σταθμού μαζί και εκείνων που ενδιαφέρονται να αποκτήσουν την κεκτημένη νόμιμη δυνατότητα με την προσωρινή τους άδεια εκπομπής και λειτουργίας των Σταθμών τους από την άλλη μεριά, αποδεικνύει πόση μεγάλη δύναμη και χρηματοφορία έχει αυτή η άδεια. Για μεν την κυβέρνηση να τιθασεύει με την Τηλεόραση τον λαό, για δε τους επονομαζόμενους καναλάρχες, για να «τιθασεύουν» την κυβέρνηση, με το αζημίωτο.\nΗ κυβέρνηση εμφανίζεται στον λαό με δύο επιχειρήματα. Το ένα ότι οι σημερινοί ιδιοκτήτες κατέλαβαν τις τηλεοπτικές συχνότητες χωρίς να καταβάλουν ποσό χρημάτων αγοράς των, αφού αυτές είναι δημόσιο κτήμα και τις εκμεταλλεύονται με την ισχύ τους αποκτώντας κέρδη από τις διαφημίσεις προϊόντων και υπηρεσιών και παράλληλα δεν είναι κομματικά όργανα των κυβερνήσεων. Και το άλλο ότι θέλει να βάλει μία τάξη νομιμότητος στο όλο αυτό τοπίο, αλλάζοντας τις διατάξεις του νόμου του 1987, με τον οποίο επετρέπετο πλέον η ιδιωτική Τηλεόραση και στην Ελλάδα. .\nΟι ιδιοκτήτες των σταθμών Τηλεοράσεως, που έλαβαν μια νόμιμη διοικητική κρατική άδεια, δαπάνησαν σημαντικότατα χρηματικά ποσά για την εγκατάσταση, σύμφωνα με τον τότε νόμο, προσέλαβαν το αναγκαίο προσωπικό, αγόραζαν και παρήγαγαν τηλεοπτικά προγράμματα, πλήρωναν νόμιμα φόρους, ασφαλιστικές εισφορές και γενικά λειτουργούσαν και λειτουργούν όπως μια ιδιωτική επιχείρηση, ανθίστανται και διαμαρτύρονται γιατί τους χαρακτηρίζουν παράνομους. Και επί πλέον διαμαρτύρονται διότι κατά το ισχύον Σύνταγμα της Ελλάδος τις τηλεοπτικές άδειες τις χορηγεί η Ανεξάρτητη Αρχή που λέγεται Ραδιοτηλεοπτικό Συμβούλιο και όχι η κυβέρνηση. Το οποίον όμως η κυβέρνηση το κατήργησε.\nΔεν μπορούν να κάμουν τίποτα αφού η σημερινή κυβέρνηση άλλαξε τον Νόμο, συνέταξε διατάξεις που απαιτούνται πολλές δεκάδες εκατομμυρίων Ευρώ για την απόκτηση της νέας άδειας και των νέων όρων λειτουργίας. Και το χειρότερο η κυβέρνηση επιτρέπει μόνον τέσσαρες άδειες πανελλήνιας εμβέλειας, αντί της δυνατότητα που υπάρχει να υπάρχουν πολύ περισσότερες. Δηλαδή σε μια ελεύθερη οικονομία όσες αντέχει η Αγορά.\nΚαι ακόμη κατηγορείται η κυβέρνηση ότι εξαπατά τους «πτωχούς τω πνεύματι», με την εξαγγελία της ότι σε αυτούς θα μοιράσει τα εκατομμύρια που θα πάρει από τις άδειες των καναλαρχών. Με τον περιορισμό όμως των τηλεοπτικών αδειών σε τέσσαρες θα χάσει δισεκατομμύρια φόρους η κυβέρνηση που σήμερα εισπράττει από τις υπάρχουσες άδειες. Άρα, λένε, «οι πτωχοί των πνεύματι» θα εισπράξουν, αν εισπράξουν 246 εκατομμύρια σε μια διετία, αλλά θα πληρώσουν τρία δισεκατομμύρια σε φόρους.\nΣημειωτέον ότι σήμερα η Ελλάδα μας είναι στο χειρότερο οικονομικό επίπεδο σχεδόν από το τέλος του Β΄. Παγκοσμίου Πολέμου με τόσα χρέη προς άλλες χώρες, που συνεχώς συσσωρεύουμε. Και μηνιαίως δεν πληρώνονται από τους πολίτες φόροι ενός δισεκατομμυρίου Ευρώ. Από τα οκτώ εκατομμύρια φορολογουμένων Ελλήνων οι μισοί, δηλαδή τα τέσσερα εκατομμύρια Ελλήνων έχουν ληξιπρόθεσμες οφειλές στην Εφορία. Περίπου σε ένα εκατομμύριο Ελλήνων επίκειται κατάσχεση περιουσίας τους και μισθών και συντάξεών τους λόγω οφειλών τους και ο αριθμός ανεβαίνει. Ενώ το κράτος οφείλει περίπου δώδεκα δισεκατομμύρια στους πολίτες από επιστροφές φορών που δεν τους τα δίνει. Συνολικά ο ελληνικός λαός χρωστάει από φόρους εννενήντα ένα δισεκατομμύρια Ευρώ που αδυνατεί να πληρώσει.\nΑπό την άλλη μεριά η κυβέρνηση διορίζει συνεχώς οπαδούς της. Ακούω να λέγεται στο Ραδιόφωνο ότι μόνον ο πρωθυπουργός έχει διορίσει στο Μαξίμου 27.000 δικούς του. Πού θα πάει αυτή η κατάσταση κανείς δεν ξέρει! ΄Η μάλλον όλοι ξέρουν αλλά κανείς δεν μιλάει, δεν τολμάει, για πολλούς λόγους. Οι Ευρωπαίοι βγήκαν και είπαν ανοιχτά πλέον πως « σας λέει ψέματα η κυβέρνησή σας ότι εμείς της ζητούμε να σας βάζει φόρους και όλη αυτή την οικονομική δυσπραγία, εμάς από εδώ και πέρα δεν μας ενδιαφέρει για ό,τι πιστεύετε για εμάς, για ό,τι σας λένε, όσους φόρους θέλει ας σας βάλει η κυβέρνησή σας, δικό σας πρόβλημα». Σκληρή δήλωση!\nΓια τον περιορισμό των τηλεοπτικών αδειών η κυβέρνηση κατηγορείται (και από τους Ευρωπαίους) πως θέλει να δώσει άδειες μόνον σε τέσσαρες δικούς της, κομματικούς ανθρώπους, για να ελέγχει την πληροφόρηση του λαού, παρά το γεγονός ότι προκήρυξε πλειοδοτικό διαγωνισμό, ο οποίος όμως ελέγχεται ως μη νόμιμος και είναι θέμα ελληνικών και ευρωπαϊκών Δικαστηρίων όπου προτίθενται να προσφύγουν αυτοί που θεωρούν πως αδικούνται με το νέο Νόμο. Στην Ελλάδα ειδικώς τελευταία καλλιεργείται ένα πνεύμα ότι ο επιχειρηματίας «πίνει το αίμα του εργαζόμενου». Με το επιχείρημα αυτό, ένα μέρος του λαού πιστεύει πως ο ιδιοκτήτης τηλεοπτικού Σταθμού είναι ένας τέτοιος επιχειρηματίας, που κατέλαβε ένα δημόσιο αγαθό, την τηλεοπτική συχνότητα. Και επιχαίρει αυτός ο κόσμος, όταν η κυβέρνηση του λέει ότι εγώ θα του τα πάρω αυτού του κλέφτη τα χρήματα και μάλιστα «θα σου τα δώσω εσένα φτωχέ».\nΑυτός λοιπόν ο πόλεμος είναι πολύπλευρος, ασφαλώς θα διαρκέσει επί μακρύ χρονικό διάστημα και κανείς δεν μπορεί με βεβαιότητα να προβλέψει τον νικητή. Άλλωστε σύντομα θα ακολουθήσει και άλλος νόμος που θα αφορά τα περιφερειακά ιδιωτικά κανάλια τηλεοράσεως, τους ραδιοφωνικούς Σταθμούς, ελπίζουμε όχι και τις Εφημερίδες, Ιστοσελίδες και γενικά ό,τι αφορά Μέσον Πληροφόρησης του Ελληνικού Λαού.


ΠΑΣΟΚ - Ετικέτα - Page 644 of 673\nΒΕΝΙΖΕΛΟΣ: «ΤΟ ΚΕΦΑΛΑΙΟ ΠΑΠΑΝΔΡΕΟΥ ΕΚΛΕΙΣΕ»\nΟλοένα και περισσότερες αποστάσεις από τον προκάτοχό του, Γιώργο Παπανδρέου κρατά ο Ευάγγελος Βενιζέλος, όπως φάνηκε στη συνέντευξη που παραχώρησε στον τηλεοπτικό σταθμό Mega.\nΠΟΛΙΤΙΚΗ 18/04/[email protected]:58 Περισσότερα\nΤην τελευταία του πνοή, σε ηλικία 36 ετών, άφησε ο υποψήφιος βουλευτής του ΠΑΣΟΚ Δημήτρης Θάνου.\nΠΟΛΙΤΙΚΗ 18/04/[email protected]:15 Περισσότερα\nΥΠΟΣΧΕΣΕΙΣ ΒΕΝΙΖΕΛΟΥ ΓΙΑ ΡΕΥΣΤΟ ΣΤΗΝ ΑΓΟΡΑ\nΤις προγραμματικές δεσμεύσεις του ΠΑΣΟΚ για τη ρευστότητα στην αγορά, με στόχο την ανάπτυξη, παρουσίασε ο Ευάγγελος Βενιζέλος. Μεταξύ αυτών, οι συντομευμένες παρεμβάσεις στο τραπεζικό σύστημα, τα μη τραπεζικά χρηματοοικονομικά εργαλεία και το ίδιο το κράτος.\nΔΕΝ ΜΠΑΙΝΕΙ ΣΕ ΚΥΒΕΡΝΗΣΗ ΣΑΜΑΡΑ Ο ΣΚΑΝΔΑΛΙΔΗΣ\n«Εγώ σε κυβέρνηση Σαμαρά δεν μπαίνω» δήλωσε μιλώντας στο Ράδιο 9 ο υπουργός Αγροτικής Ανάπτυξης Κώστας Σκανδαλίδης. Παράλληλα, υποστήριξε πως εάν ήταν στη θέση των Παπανδρέου - Καραμανλή δεν θα ήταν υποψήφιος...\nΜΕ ΣΤΟΧΟ ΤΗΝ ΕΝΤΟΛΗ ΣΧΗΜΑΤΙΣΜΟΥ ΚΥΒΕΡΝΗΣΗΣ\nΑποστάσεις από τον Άκη Τσοχατζόπουλο κρατά το ΠΑΣΟΚ που θέτει ως στόχο πλέον την νίκη στις εκλογές, ώστε ως «εντολοδόχος πρωθυπουργός», ο Ευάγγελος Βενιζέλος να συγκροτήσει κυβέρνηση συνεργασίας, ικανή να εγγυηθεί το μέλλον της χώρας.


Αρχική σελίδαΑνέλαβε την ευθύνη ο αστυνομικός δ/ντής Σερρών\nΚαι θα συνεχίσει να απαγορεύει σε αγρότες να κλείνουν τα σύνορα\n«Η φρασεολογία της είναι τυπική. Αναλαμβάνω την ευθύνη» ανέφερε για την απόφαση που εξέδωσε σχετικά με την απαγόρευση συγκεντρώσεων στον Προμαχώνα, ο Αστυνομικός Διευθυντής Σερρών, Δημήτρης Τσότας, μιλώντας στον ραδιοφωνικό σταθμό «ΒΗΜΑ 99,5».\n«Η απόφαση αυτή έχει την υπογραφή μου και φυσικά αναλαμβάνω τις ευθύνες. Αλλά είναι γνωστό ότι η φρασεολογία της είναι τυπική. Είναι αυτή που προβλέπεται και κανένας άλλος δεν έχει παραπονεθεί στο παραμικρό. Όλα τα άλλα που ακούγονται είναι υπερβολές, να μην τις χαρακτηρίσω διαφορετικά, και αποκλειστικός στόχος της συγκεκριμένης απόφασης είναι να μην διακοπεί η συγκοινωνία από τους αγρότες στον μεθοριακό σταθμό του Προμαχώνα».\nΟ κ. Τσότας επικαλέστηκε το άρθρο 11 του Συντάγματος και δήλωσε ότι δεν θα ανακαλέσει την απόφαση αν δεν αλλάξουν τα δεδομένα, τονίζοντας: «Θα απαγορεύουμε στους αγρότες να πηγαίνουν στο Προμαχώνα και να κλείνουν την συγκοινωνία».\nΤέλος, απέφυγε να απαντήσει εάν είχε συνεννοηθεί με το αρχηγείο της ΕΛΑΣ, επαναλαμβάνοντας ότι αναλαμβάνει την ευθύνη.


Δημήτρη, καλό Παράδεισο... - Laconialive.gr - Η ενημερωτική ιστοσελίδα της Λακωνίας, Νέα και ειδήσεις\nΑρχική ΚΟΙΝΩΝΙΑ Δημήτρη, καλό Παράδεισο…\n“Ο Δημήτρης Σιάχος έφυγε σήμερα 21 Ιουλίου 2017 δίνοντας γενναία και με χαμόγελο μια ακόμα δύσκολη μάχη…”. Mε αυτή τη δημοσίευση στη σελίδα του στο facebook οι οικείοι του έκαναν γνωστή την είδηση του θανάτου του.\nΟ 44χρονος Δημήτρης από τους Μολάους είχε το θάρρος να μοιραστεί δημοσίως, μέσω της διαδικτυακής πλατφόρμας wincancer που είχε δημιουργήσει, τον αγώνα που έδινε για τρίτη φορά απέναντι στην επάρατη νόσο. Με αυτόν τον τρόπο έπαιρνε και συνάμα έδινε δύναμη. Η γενναιότητά του θα αποτελεί παράδειγμα για όλους μας.\nΗ κηδεία του θα γίνει την Κυριακή και ώρα 12.30′ στην ιδιαίτερη πατρίδα του, τους Μολάους.\nΠροηγούμενο άρθροΤακτική συνεδρίαση του δημοτικού συμβουλίου Μονεμβασίας με 22 θέματα προς συζήτηση\nΕπόμενο άρθροΜεγάλη φωτιά στο Κάστρο Μονεμβασίας


Μανικιούρ στο σπίτι! - "Beauty case"\nΜανικιούρ στο σπίτι! Reviewed by Δέσποινα Μ on 10/07/2012 09:14:00 μ.μ. Rating: 5\nbeauty nail care spa tips\n10/07/2012 09:14:00 μ.μ.\nΓεια σας κορίτσια! Τι κάνετε; Εγώ πέρασα μια full εβδομάδα με αρκετά ψώνια (θα κάνω σύντομα haul ;)) και άφησα για τελευταία στιγμή την ...\nΤι κάνετε; Εγώ πέρασα μια full εβδομάδα με αρκετά ψώνια (θα κάνω σύντομα haul ;)) και άφησα για τελευταία στιγμή την ανάρτηση του Σαββατοκύριακου!\nΣτη σημερινή ανάρτηση θα σας πω πως να κάνετε εύκολα και γρήγορα μανικιούρ στο σπίτι! ;)\nΑς ξεκινήσουμε με τα υλικά...\n*1 μπολάκι με χλιαρό προς ζεστό νερό και μερικές σταγόνες λεμόνι\n*1 καθαρή πετσέτα χεριών\n*1 ελαφρόπετρα (η τεχνητή που είναι σαν τουβλάκι θα σας βολέψει καλύτερα αν παρόλα αυτά έχετε φυσική προσπαθήστε με αυτή)\n*βουρτσάκι για μανικιούρ (προαιρετικά)\n*λαδάκι για τις παρανυχίδες (προαιρετικά)\n*1 ξυλάκι για τα πετσάκια\n*1 buffer ή λίμα πολλών όψεων (υπάρχουν με 2 έως 4 όψεις απ' όσο ξέρω) (προαιρετικά)\n*ενυδατική κρέμα χεριών\nΣε αντίθεση εδώ με το πεντικιούρ που πρώτα μουλιάζουμε και μετά φτιάχνουμε τα νύχια εδώ πάει κάπως ανάποδα όταν επιχειρούμε να κάνουμε μανικιούρ στο σπίτι. Έτσι λοιπόν τα βήματα είναι κάπως έτσι...\n*Πρώτα απ' όλα δίνετε σχήμα στα νύχια σας με μία λίμα (προτιμήστε τη χάρτινη). Εμένα προσωπικά με βολεύει στα χέρια καλύτερα η μπανάνα από την κλασσική εσείς επιλέξτε όποια σας κάνει καλύτερα. Η κίνηση που θα κάνετε εξαρτάται από το σχήμα που πρέπει να δώσετε. Αν θέλετε τετράγωνα νύχια λιμάρετε κάνοντας τελείως οριζόντια κίνηση με ανεπαίσθητη κλίση δεξιά και αριστερά. Αν τα θέλετε τετράγωνα με στρογγυλεμένες άκρες κάνετε το ίδιο αυξάνοντας ελάχιστα την κλίση. Τέλος αν θέλετε τα νύχια σας να είναι οβάλ, δηλαδή τελείως στρογγυλεμένα στο πάνω μέρος λιμάρετε με ακόμα μεγαλύτερη κλίση. Γενικά να είστε συντηρητικές με τη λίμα και να τα κάνετε λίγο λίγο ελέγχοντας κάθε φορά το σχήμα για να μην καταλήξετε να έχετε φάει τα νύχια σας με τη λίμα μέχρι κάτω κάτω. Επίσης παίζει ρόλο ο τρόπος που την κρατάτε. Να την πιάνετε από την άκρη χαλαρά χωρίς να τρίβετε με μανία τα νύχια σας. Όσο πιο απαλά τόσο καλύτερα και ας σας πάρει λίγο χρόνο παραπάνω.\n*Διώξτε στη σκόνη που δημιουργήθηκε με το λιμάρισμα με το βουρτσάκι ή απλά σκουπίστε τα νύχια σας με ένα καθαρό χαρτομάντιλο.\n*Και ήρθε η ώρα για το νερό. Βάλτε τα δάχτυλά σας μέσα στο μπολάκι για περίπου 5-10 λεπτά και στη συνέχεια σκουπίστε τα καλά με την πετσέτα.\n*Αν έχετε λαδάκι βάλτε το γύρω από τα νύχια (διαφορετικά φτάνει και το μούλιασμα στο νερό) και με το ειδικό ξυλάκι σπρώξτε πολύ μαλακά τα πετσάκια προσέχοντας μην τραυματιστείτε και μην βγάλετε το τελευταίο πετσάκι που βρίσκεται στη βάση του νυχιού (αυτό το χρειάζεται το νύχι μας γιατί το προστατεύει από μικρόβια και μολύνσεις).\n*Όπως και στο πεντικιούρ αποφύγετε να κόβετε δεξιά αριστερά τα πετσάκια παρά μόνο αν υπάρχει κάποια πολύ εμφανής και ενοχλητική παρανυχίδα που δεν βγήκε με το ξυλάκι. Και στα χέρια όπως και στα πόδια αποφύγετε γενικά μεταλλικά εργαλεία και τροχούς με τα οποία μπορεί να τραυματιστείτε.\n*Με τη ελαφρόπετρα τρίψτε απαλά το δέρμα γύρω από τα νύχια σας. Χρησιμοποιείστε διαφορετική από αυτή που χρησιμοποιείτε στα πόδια.\n*Με τη λίμα πολλών όψεων τρίψτε την επιφάνεια των νυχιών με τη σειρά που πρέπει (λείανση, γυάλισμα). Αν δεν είστε παρόλα αυτά σίγουρη ή δεν έχετε τέτοια λίμα καλύτερα να παραλείψετε αυτό το βήμα και μην τρίψετε τα νύχια σας με την κοινή λίμα (το είχα κάνει παλιότερα λόγω άγνοιας γι' αυτό το επισημαίνω).\n*Σκουπίστε τα χέρια σας με την πετσέτα και στο σημείο αυτό μπορείτε να κάνετε ένα scrub. Το κλασσικό με ζάχαρη και λάδι είναι ό,τι πρέπει.\n*Αφού τελειώσετε και με το scrub (το οποίο δεν χρειάζεται να το κάνετε κάθε φορά), απλώστε στα χέρια σας μια ενυδατική κρέμα.\n*Όταν η κρέμα στεγνώσει περάστε τα νύχια σας με ένα βαμβάκι με οινόπνευμα για να φύγει η περιττή λιπαρότητα και πιάστε δουλειά με τα μανό. ;)\n*Όπως στο πεντικιούρ ακολουθείτε την ίδια σειρά, base coat-2 στρώσεις χρώμα-top coat. Πιο αναλυτικά για τα μανό μπορείτε να διαβάσετε στο post με το πεντικιούρ.\n*Όταν στεγνώσει το μανό καθαρίστε προσεκτικά με μια μπατονέτα και λίγο ασετόν αν τυχόν έχετε λερώσει τα νύχια σας γύρω γύρω.\nΑυτά είναι πάνω κάτω τα βήματα και από κει και πέρα έχετε άπειρες επιλογές με σχεδιάκια, στρασάκια, σφραγίδες κλπ κλπ αν θέλετε κάνετε τα νύχια σας πιο παιχνιδιάρικα και εντυπωσιακά.\nΟι κανόνες υγιεινής είναι πάνω κάτω παρόμοιοι με του πεντικιούρ, δηλαδή απολυμαίνετε τα εργαλεία πριν και μετά τη χρήση, μη χρησιμοποιείτε σε πόδια και χέρια εργαλεία που δεν μπορούν απολυμανθούν (όπως χάρτινες λίμες) και μη μοιράζεστε τα εργαλεία σας με άλλα άτομα.\nΑυτά λοιπόν από μένα κορίτσια! Ελπίζω να σας βοήθησα με τα βήματα που σας έδωσα, τα οποία είναι ακριβώς αυτά που ακολουθώ κι εγώ μια φορά την εβδομάδα (ή μάλλον ακολουθούσα γιατί τελευταία το έχω παρατήσει λίγο το σπορ). Και όπως πάντα λέω, ελπίζω κάποια ειδική να μας δώσει τα φώτα της και να προλάβει την οποιαδήποτε δική μου πατάτα!\nΝα προσέχετε και να έχετε ένα υπέροχο βράδυ!\nMaria 8 Οκτωβρίου 2012 - 2:27 μ.μ.\nΠολύ ωραίες οδηγίες!!!!\nMs. Lollipop 9 Οκτωβρίου 2012 - 12:42 μ.μ.\nΧαίρομαι που σου άρεσαν! :)\nglittermeup 8 Οκτωβρίου 2012 - 4:59 μ.μ.\nNail envy opi einai to kalitero gia na teliosis ena manicure !!\nMs. Lollipop 9 Οκτωβρίου 2012 - 12:44 μ.μ.\nΗ αλήθεια είναι ότι δεν έχω χρησιμοποιήσει ποτέ ΟΡΙ αλλά θα το έχω υπόψη μου! :)\nevonita 9 Οκτωβρίου 2012 - 1:29 π.μ.\nThank you!! φιλάκια!


Aμίτ Σουντ στην «Κ»: Ο εκδημοκρατισμός του πολιτισμού | Η ΚΑΘΗΜΕΡΙΝΗ\n22.10.2018 • 20:45\n«Τι υπέροχο κτίριο! Ο Ρέντσο Πιάνο το σχεδίασε; Νομίζω ότι σε αυτή την περίπτωση ξεπέρασε τον ίδιο του τον εαυτό». Ο Αμίτ Σουντ, στον Φάρο του Κέντρου Πολιτισμού Ιδρυμα Σταύρος Νιάρχος, απολάμβανε τη θέα της Αθήνας από τη μία πλευρά και του Σαρωνικού από την άλλη, και δεν έκρυβε τον ενθουσιασμό του που βρισκόταν στην Ελλάδα. «Είχα σχεδόν δέκα χρόνια να έρθω στην Αθήνα. Λατρεύω τη ζωντάνια και την ενέργειά της. Την προηγούμενη φορά ήμουν εδώ για τον γάμο ενός φίλου: τριακόσιοι καλεσμένοι και απίστευτο γλέντι, με χορό και τραγούδι – ήταν μια μοναδική πολιτισμική εμπειρία», μου είπε γελώντας. Λίγο πριν από την έναρξη της παρουσίασης του προγράμματος «Ο πολιτισμός που μας ενώνει», από την Ευρωπαϊκή Επιτροπή και την Google Arts & Culture, ο διευθυντής και εμπνευστής της φιλόδοξης πολιτιστικής πλατφόρμας της Google μίλησε στην «Κ» για το πώς η τεχνολογία ενώνει μέσω της τέχνης διαφορετικές γενιές και κουλτούρες σε όλα τα μήκη και πλάτη του πλανήτη και πώς μια δική του ιδέα πήρε σάρκα και οστά – και γιγαντώνεται μέρα με τη μέρα…\nΠριν από λίγες εβδομάδες, στο πλαίσιο του London Design Festival, η Google Arts & Culture συνεργάστηκε με τη Βρετανίδα καλλιτέχνιδα Ες Ντέβλιν για την εγκατάσταση με τίτλο «Ταΐστε τα λιοντάρια, παρακαλώ» στην πλατεία Τραφάλγκαρ. «Στα τέσσερα μόνιμα λιοντάρια, που από το 1867 βρίσκονται γύρω από τη βάση της Στήλης του Νέλσονα, προσετέθη ένα πέμπτο, κατακόκκινο, με μια οθόνη led στο στόμα του. Οι περαστικοί το τάιζαν με λέξεις και εκείνο άρχιζε να βρυχάται με… στίχους ποιημάτων του 18ου αιώνα». Αλληλεπίδραση. Αυτό είναι το ζητούμενο», εξηγεί ο Σουντ.\nΣτην Ελλάδα το Google Arts & Culture συνεργάζεται ήδη με 11 φορείς: τα Μουσεία Ακρόπολης, Μπενάκη, Ισλαμικής Τέχνης, Κυκλαδικής Τέχνης, το Νομισματικό, το Κέντρο Νεοκλασικής Γλυπτικής «Νίκος Σοφιαλάκης», την Εθνική Πινακοθήκη – Μουσείο Αλεξάνδρου Σούτζου, το Iδρυμα Θεοχαράκη, το Πελοποννησιακό Λαογραφικό Iδρυμα, το Street Mode Festival και την Ιερά Μονή της Πάτμου. «Ολα αυτά δεν είναι ούτε το 0,2% του πολιτιστικού πλούτου της Ελλάδας. Εχουμε πολύ δρόμο μπροστά μας», επισημαίνει ο Αμίτ Σουντ.\nΠοια είναι τα δικά του αγαπημένα μουσεία ανά τον κόσμο; «Μου αρέσουν περισσότερο αυτά που αφηγούνται ιστορίες χωρίς αντικείμενα. Γιατί το να βάλεις σε μια αίθουσα έναν υπέροχο πίνακα του Βαν Γκογκ είναι εύκολο, η επιτυχία είναι εξασφαλισμένη. Πώς θα μιλήσεις όμως για την επιδημία πανώλης στο Λονδίνο, που το 1666 σκότωσε το 25% του πληθυσμού του; Αυτού του είδους οι προσεγγίσεις με ιντριγκάρουν». Και για τον ίδιο, τι άλλο θα ήθελε να γνωρίζουμε; «Δεν έχω κανένα ενδιαφέρον ως άνθρωπος. Δεν είμαι η ψυχή της παρέας, από τα πάρτι φεύγω πάντα πρώτος. Αλλά κάθε πρωί, με το που ξυπνάω, τσιμπιέμαι. “Είναι αλήθεια; Αυτή είναι η δουλειά μου;” λέω στον εαυτό μου. Είμαι ευγνώμων που κάνω αυτό που αγαπώ…».\nΝτμίτρι Γκλουκόφσκι στην «Κ»: Πάντα θέλουμε να έχουμε απέναντί μας έναν εχθρό


Υπάρχει πάντα ο κίνδυνος να κερδίσει η Λε Πεν...\nΠαρασκευή, 28-Απρ-2017 09:15\nΟ Εμ. Μακρόν έχει "αβαντάζ" αλλά μένουν ακόμα 12 ημέρες προεκλογικής εκστρατείας. Ο υποψήφιος της κεντροαριστεράς πρέπει να προσέξει. Πολλά θα κριθούν από το πως θα εξελιχθεί η καμπάνια. "Αυτή η υπεροψία του Μακρόν ότι έχει ήδη κερδίσει μπορεί να τον οδηγήσει στην ήττα," λέει μιλώντας αποκλειστικά στο Capital.gr o διευθυντής της Liberation, Laurent Joffrin.\nΠόσο μάλλον που η υποψήφια της άκρας δεξιάς θέλει να παρουσιάσει τις εκλογές "σαν μια αντιπαράθεση ανάμεσα στην ελίτ και τον λαό. Και ο λαός έχει περισσότερες ψήφους απ΄ό,τι η ελίτ".\nΥπάρχει μια μερίδα της δεξιάς, λέει ο Laurent Joffrin, που νιώθει πιο κοντά στην Μαρίν Λε Πεν (από το γεγονός ότι για παράδειγμα ο υποψήφιος της κεντροαριστεράς τάσσεται υπέρ του γάμου των ομοφυλοφίλων...), υπάρχει και η λαϊκίστικη αριστερά που αντιπαθεί τόσο πολύ τον Μακρόν (πρώην Τραπεζίτης γαρ...) που πιθανώς να επιλέξει την αποχή, συνεπώς ο Εμ. Μακρόν πρέπει να το λάβει πολύ σοβαρά υπόψιν του. Πολλά θα κριθούν από την καμπάνια αυτών των τελευταία ημερών. Και απο το debate στις 3 Μαΐου φυσικά. Αν η Μαρίν Λε Πεν είναι πολύ καλύτερη κανείς δεν μπορεί να αποκλείσει την έκπληξη, (αν και θα είναι δύσκολο να δούμε μια τόσο μεγάλη ανατροπή...). Είναι φυσιολογική η στάση του Μελανσόν, τον ρωτάμε. "Η αλήθεια είναι ότι μας έχει αφήσει άναυδους," απαντά ο διευθυντής της Liberation, της εφημερίδας που ξεπήδησε απο τον Μαη του '68 για να γίνει ένας απο τους πυλώνες του γαλλικού τύπου (πολλοί θα έλεγαν ότι έχει ήδη γίνει κατεστημένο.) Αλλά μην ξεχνάμε ότι πολλοί ψηφοφόροι του Μελανσόν δεν αισθάνονται ούτε δεξιοί ούτε αριστεροί. Και σίγουρα αντιπαθούν τον Μακρόν.\nΔεν κάνει εντύπωση πόσο το λεξιλόγιο της Λε Πεν θυμίζει τους Έλληνες αριστερούς του ΣΥΡΙΖΑ; Οι ολιγάρχες, οι ελίτ, η κακή Γερμανία; Ο Laurent Joffrin γελάει. Ναι, αλλά οι Έλληνες αριστεροί δεν έχουν κάνει συμμαχία με την Ακροδεξιά. Οι σύμμαχοι τους στην κυβέρνηση ακροδεξιοί είναι, του αντιτείνουμε. Σωστό είναι αυτό... απαντά. Γι' αυτό και αυτή η αντίληψη της "αριστεράς" ότι ο φιλελευθερισμός είναι μεγαλύτερος κίνδυνος απο τον φασισμό... είναι ένας κίνδυνος για τον Εμμανουέλ Μακρόν. Είναι μια αντίληψη, λέει ο διευθυντής της Liberation, που "ανοίγει την πόρτα στην παρά φύσιν ψήφο.."\n- Καλημέρα κ. Joffrin. Η Μαρίν Λε Πέν εκτιμά ότι μπορεί να κάνει την έκπληξη. Δήλωσε στην TF1 ότι δεν υπάρχουν παρά μερικές ψήφοι που την χωρίζουν απο τον Εμ. Μακρόν. Είναι δυνατόν;\nΔεν είναι πολύ πιθανό, αλλά υπάρχει πάντα ένας κίνδυνος. Έχουμε τις δημοσκοπήσεις που είναι ξεκάθαρες. Είναι (η Μαρίν Λε Πέν) στο 40%, λίγο λιγότερο... και ο Μακρόν στο 60%, λίγο παραπάνω... αλλά μένουν ακόμα 12 ημέρες προεκλογικής εκστρατείας και όπως είναι μια μάχη, όπως η ίδια είπε, ανάμεσα στις ελίτ και τον λαό -έτσι θεωρεί ότι διαμορφώνεται το δίλημμα- που είναι λάθος βέβαια, καθώς ένα μέρος του λαού ψήφισε τον Εμ. Μακρόν φυσικά. Όμως αυτόν ακριβώς τον διχασμό, αυτή τη διαίρεση θέλει να βαθύνει. Και φυσικά υπάρχουν πολλοί περισσότεροι ψηφοφόροι στον λαό από τις ελίτ.\n- Νομίζετε ότι επεισόδια όπως αυτό της Rotonde (σ.σ. το δείπνο που παρέθεσε σε ένα ακριβό μπιστρό του Παρισιού ο Εμ. Μακρόν σε φίλους και συνεργάτες το βράδυ της πρώτης Κυριακής) μπορούν να παίξουν ρόλο στο τελικό αποτέλεσμα;\nΔεν αποκλείεται. Όλη η Γαλλία το είδε. Δηλαδή ήταν λάθος συμπεριφορά, ίσως όχι σοβαρό αλλά... κυρίως (είναι λάθος) αυτή η άποψη που υπάρχει ότι έχει ήδη νικήσει. Είναι μια ιδέα που μπορεί να τον κάνει να τα χάσει όλα.. Είναι επικίνδυνο αυτό..\n- Ο Εμ. Μακρόν ξεκίνησε άσχημα την καμπάνια του β' γύρου; Άφησε πολύτιμο χώρο στην Μαρίν Λε Πεν;\nΔεν άφησε χώρο γιατί βγήκε χθες στην τηλεόραση, άλλα έδωσε την εντύπωση ότι η ψήφος (στον β´ γύρο) πλέον δεν είναι τόσο σημαντική. Και ότι αυτό που έχει σημασία πλέον είναι η νέα κοινοβουλευτική πλειοψηφία. Έχει μια συμπεριφορά υπερβολικής αυτοπεποίθησης, μια σχεδόν υπεροψία. Είναι επικίνδυνο, αφού πρέπει να πείσει τους ψηφοφόρους, δεν έχει να κάνει κάτι διαδικαστικό.\n- Όλα παίζονται τώρα στο τηλεοπτικό debate της 3ης Μαΐου; Πιστεύετε οτι μπορούν να αλλάξουν όλα, ανάλογα με το ποιος θα νικήσει στο debate;\nΑν (η Μαρίν Λε Πεν) είναι καλύτερη, ναι. Υπάρχει ένα ρίσκο. Μικρό ίσως, αλλά υπάρχει. Μικρό γιατί η διαφορά που τους χωρίζει, αντίθετα με ό,τι λέει η Μαρίν Λε Πεν, είναι μεγάλη. Πρέπει να κερδίσει 11 εκατομμύρια ψηφοφόρους η Λε Πεν για να κερδίσει τις εκλογές..\n- Την ίδια στιγμή ο Μελανσόν αρνείται να δώσει γραμμή να ψηφιστεί ο Εμ. Μακρόν. Είναι φυσιολογικό αυτό;\nΌχι δεν βρίσκω ότι είναι νορμάλ, αφού η κίνηση Μελανσόν είναι της αριστεράς. Αλλά όλοι τα έχουν χάσει απο αυτήν τη σιωπή του. Κανονικά θα έπρεπε να έχει ζητήσει αμέσως να υψωθεί τείχος στο Εθνικό Μέτωπο. Όμως δεν το έκανε... Και επειδή αυτό συμβαίνει εδώ και καιρό πλέον, δεν είναι τυχαίο. Υπηρετεί έναν σκοπό οπωσδήποτε. Η αλήθεια είναι ότι βλέποντας τους ψηφοφόρους του Μελανσόν, υπάρχει ένα ποσοστό ψηφοφόρων, μειοψηφία ίσως, αλλά υπαρκτός αριθμός, που θεωρεί ότι δεν ανήκει ούτε στη Δεξιά, ούτε στην Αριστερά...\n- Σε κάθε περίπτωση το να συνηθίσουμε στο φαινόμενο Λε Πεν είναι επικίνδυνο για το μέλλον της Γαλλίας. Προκαλεί τρόμο...\nΦυσικά... Ο κίνδυνος είναι, για να χρησιμοποιήσω μια αφηρημένη έκφραση, ο αντί-νεοφιλελευθερισμός να γίνει πιο ισχυρός απο τον αντί-φασισμό. Καταλήγουμε να πούμε ότι ο Μακρόν είναι το ίδιο επικίνδυνος με την Λε Πέν. Κινδυνεύουμε να φθάσουμε σε αυτό το σημείο...\nΑν δείτε για παράδειγμα την "καθολική δεξιά", αρνήθηκε να τοποθετηθεί υπέρ του Μακρόν, είναι μάλλον με την Λε Πέν. Ενώ κανονικά θα έπρεπε να καταδικάσει τις ιδέες του Εθνικού Μετώπου. Όχι, θεωρεί ότι τα κοινωνικά θέματα, ο πολιτισμικός και κοινωνικός φιλελευθερισμός είναι πιο σημαντικό θέμα απ' οτιδήποτε άλλο.\nΤο ότι ο Εμ. Μακρόν είναι υπέρ του γάμου των ομοφυλοφίλων και της τεχνητής γονιμοποίησης, τους φθάνει... Και έτσι είναι με την Λε Πέν. Ενώ κανονικά ανήκουν στην κλασική δεξιά.\n- Και την ίδια ώρα περιμένουμε και τον Σαρκοζί να τοποθετηθεί...\nΝομίζω ότι ο Σαρκοζί θα πάρει σωστή θέση. Υπέρ του Μακρόν και κατά της Λε Πεν. Αλλά υπάρχει μια μερίδα της γαλλικής δεξιάς που φλερτάρει με την Λε Πεν, εξαιτίας των κοινωνικών ζητημάτων. Και υπάρχει μια μερίδα της λαϊκίστικης ας πούμε αριστεράς, που δεν στηρίζει την Λε Πεν φυσικά, που όμως αντιπαθεί τόσο πολύ τον Μακρόν, που πιθανώς να επιλέξει την αποχή.\n- Εγώ πάντως δεν μπορώ να αποφύγω τον πειρασμό να σημειώσω πόσο πολύ μοιάζει το λεξιλόγιο των λαϊκιστών. Ακούγοντας την Λε Πεν να μιλάει για ελίτ, για ολιγάρχες, για την κακή Γερμανία, αισθάνομαι να ακούω τους Έλληνες αριστερούς του ΣΥΡΙΖΑ.\nΝαι αλλά οι Έλληνες αριστεροί του Συριζα δεν έχουν κάνει συμμαχία με την άκρα δεξιά..\n- Όχι.. Άλλα ο κυβερνητικός τους εταίρος ανήκει μάλλον στην Ακροδεξιά.\nΑυτό είναι αλήθεια.. Σωστό είναι.. Υπάρχει στ´αλήθεια ένας κίνδυνος. Δεν πιστεύω ότι ο Μελανσόν και η Λε Πεν συμπλέουν, αλλά υπάρχει μια κοινή αντίληψη που συνοψίζεται στο ότι και οι δυο δεν θέλουν τον Μακρόν. Και αυτό επιτρέπει την "παρά φύση" ψήφο...\n- Με δυο λόγια, υπάρχει πάντα ένας κίνδυνος την προσεχή Κυριακή (την β´ Κυριακή των προεδρικών εκλογών).\nΝαι υπάρχει ένας μικρός κίνδυνος. Αν ο Μακρόν κάνει κακή προεκλογική εκστρατεία, υπάρχει ένας κίνδυνος.\n- Καλή επιτυχία λοιπόν την Κυριακή. Και για σας και για όλους εμάς τους υπόλοιπους Ευρωπαίους.


Σάμος 2021: Οδηγός για αξιοθέατα, παραλίες, φαγητό, διασκέδαση | Athens Voice\nΣάμος 2021: Οδηγός για αξιοθέατα, παραλίες, φαγητό, διασκέδαση\nEκεί καταφεύγουν κάθε καλοκαίρι όσοι αγαπούν τους καταπράσινους παράδεισους, τις περιπατητικές διαδρομές, την καλή κουζίνα, το καλό και το γλυκό κρασί.\n© Anthony Picotte / Unsplash\nΣάμος: Τι να δεις, πού να κολυμπήσεις, πού να μείνεις και πού να φας το καλοκαίρι του 2021\nΣτη Σάμο γεννήθηκε η θεά Ήρα, έζησε ο φιλόσοφος Πυθαγόρας και καταφεύγουν κάθε καλοκαίρι όσοι αγαπούν τους καταπράσινους παράδεισους, τις περιπατητικές διαδρομές, την καλή κουζίνα, το καλό και το γλυκό κρασί. Ένα νησί στο οποίο μπορείς να ηρεμήσεις, να περάσεις οικογενειακές στιγμές και όχι μόνο…\nΜε ιδιαίτερη ιστορική αξία, το περίφημο Ευπαλίνειο Όρυγμα, το αρχαίο υδραγωγείο που χρονολογείται από τον 6ο π.Χ. αιώνα, βρίσκεται στην περιοχή του Πυθαγόρειου. Πρόκειται για μια σήραγγα 1040 μ. που ξεκινά από τη βόρεια πλαγιά του όρους Κάστρου και καταλήγει στη νότια. Πάνω από το Πυθαγόρειο υπάρχει η Παναγία η Σπηλιανή, ιερή σπηλιά που αναφέρεται από τη μυθολογία σαν σπηλιά ιερατείου του Απόλλωνα. Να δείτε οπωσδήποτε το Ηραίον, τον αρχαίο ναό αφιερωμένο στη θεά Ήρα. Αξίζουν μια βόλτα και τα ορεινά χωριά Άμπελος, Σπαθαραίοι, Λέκκα, Μανωλάτες, Μυτιληνιοί και Βουρλιώτες. Στα πλακόστρωτα σοκάκια του Μαραθόκαμπου περνάτε ανάμεσα από πέτρινα σπίτια και εκκλησίες. Στο Καρλόβασι υπάρχει Μουσείο Βυρσοδεψίας. Βόλτες ωραίες έχει και το Άνω Βαθύ. Αν η πεζοπορία σας αρέσει, μη χάσετε την ευκαιρία να ανεβείτε στα καταπράσινα δάση που βρίσκονται στα βουνά του νησιού. Υπάρχουν χαραγμένα μονοπάτια και αρκετός κόσμος.\nΚοκκάρι, Τσαμαδού, Λεμονάκια και Τσάμπου πληρούν τα κριτήρια της οργανωμένης παραλίας: πεντακάθαρα, κρύα, βαθιά νερά και λευκά βότσαλα. Τα Βοτσαλάκια είναι γνωστά για τα πολύχρωμα βότσαλά τους. Η Χρυσή Άμμος έχει ανεκτίμητης αξίας αμμουδιά, η Ψιλή Άμμος και η Μυκάλη (στα 700 μ. από την Τουρκία) είναι εξίσου αμμουδερά καταφύγια, ενώ στο Ποτοκάκι, την παραλία του Πυθαγόρειου, δεν θα σου λείψει τίποτα, αφού beach volley, club, δυνατές μουσικές, beach bar, ρακέτες και κοκτέιλ γίνονται ένα. Ρέγκε γούστα και χαλαρουίτα φάση στο Λιβαδάκι, για ηλιοθεραπεία και απόλυτη ηρεμία αναζήτησε την Κέρβελη, για γυμνισμό και υπέροχα νερά τη Μικρή Τσάμπου.\nΚοκκάρι, Πυθαγόρειο και Βαθύ στην πόλη της Σάμου προτείνονται για κοσμικές καταστάσεις. Μαραθόκαμπος, Κέρβελη και Μυκάλη αν θέλεις το ακριβώς αντίθετο, να ηρεμήσεις και να τα βρεις με τη φύση. Μερικές επιλογές: Ξενοδοχείο Μυρίνη (2273028452) που βρίσκεται πολύ κοντά στο Βαθύ, Ανθούσα (2273024423) επίσης στο Βαθύ, Ναυτίλος Μπουτίκ (2273062744) στο Πυθαγόρειο, Hotel Avlakia (2273094230) στο Κοκκάρι. Πάρε και δύο χρήσιμα τηλέφωνα: της Ένωσης Ξενοδόχων Σάμου - Ικαρίας (2273023973) και του Συλλόγου Ενοικιαζομένων Δωματίων - ∆ιαμερισμάτων Σάμου (2273023055).\nΣαμιώτικο ούζο και θαλασσινοί μεζέδες σερβίρονται κάτω από τα σκιερά πλατάνια σε μικρές πλατείες χωριών. Ο Tριαντάφυλλος (2273027860) το καμάρι του Παλαιόκαστρου, ό,τι πάρεις εκεί θα είναι τέλειο. Το Μαγαζάκι Που Λέγαμε (2273051264) είναι επίσης εξαιρετική επιλογή. Για μεσογειακή κουζίνα στο ΑΑΑ (2273094472) και στους Βουρλιώτες στην Πέρα Βρύση (2273093277) ή στο Ελένη &Διαμαντής (2273093253).\nΔήμος (Βαθύ): 22733 50100\nΓενικό νοσοκομείο: 2273083100


Άρθρο-κόλαση από τον Σόμογλου για το ντέρμπι - Μετά από χρόνια «φοβίζει» μια επίσκεψη στην Τούμπα! - Live-Sports365\nHome Unlabelled Άρθρο-κόλαση από τον Σόμογλου για το ντέρμπι - Μετά από χρόνια «φοβίζει» μια επίσκεψη στην Τούμπα!\nΆρθρο-κόλαση από τον Σόμογλου για το ντέρμπι - Μετά από χρόνια «φοβίζει» μια επίσκεψη στην Τούμπα!\nby live-sports365.com 9:02 μ.μ.\nΕίναι πρωτόγνωρο το ντέρμπι ΠΑΟΚ – Ολυμπιακού που θα ζήσουμε το βράδυ της Κυριακής. Μετά από πολλά χρόνια το ξεκάθαρο φαβορί δεν θα φοράει ερυθρόλευκα. Γράφει ο Αλέξανδρος Σόμογλου.\nΈνας από τους ποδοσφαιρικούς μύθους με τους οποίους μεγάλωσα από μικρό παιδί τη δεκαετία του ’80 ήταν η περίφημη… κατάρα που συνόδευε τον Ολυμπιακό, όποτε αντιμετώπιζε τον ΠΑΟΚ στην Τούμπα.\nΘυμάμαι, μάλιστα, χαρακτηριστικά μια εκτός έδρας αναμέτρηση των «ερυθρόλευκων» με τον «Δικέφαλο» στις Σέρρες το 1987, δύο εβδομάδες μετά την αγορά του από τον Γιώργο Κοσκωτά. Με το νέο αφεντικό του Ολυμπιακού να έχει ήδη πραγματοποιήσει τις πρώτες του χειμερινές μεταγραφές (Πλίτσης, Μουστακίδης, Τσαλουχίδης, Νεντίδης) περιμέναμε καμιά δεκαριά γυμνασιόπαιδα με το… τρανζιστοράκι ανά χείρας, γεμάτοι προσμονή, με μεγάλο ενθουσιασμό εκείνο το παιχνίδι. Εγώ ειδικά που είχα αδυναμία στον Πλίτση, είχα και έναν λόγο παραπάνω…\nΗ συντριβή με 6-1 από τον ΠΑΟΚ του Σκαρτάδου, του Καραγεωργίου και του Σίγγα, είχε δώσει απλά ακόμη πιο… τρομακτικές διαστάσεις στη θρυλική «κατάρα», πολύ απλά γιατί δεν είχε σημειωθεί στην Τούμπα...\nΑπό τα «πέτρινα χρόνια» του Ολυμπιακού κύλησε μπόλικο νερό στο αυλάκι. Η «κατάρα» έσπασε τελικά το 1992 από τον Ολυμπιακό των Σοβιετικών και σιγά – σιγά περάσαμε στην εποχή της «ερυθρόλευκης» κυριαρχίας, με τους «ερυθρόλευκους» να καταγράφουν ιστορικές επιτυχίες σε μια έδρα που φάνταζε απαγορευμένη για παικταράδες όπως ο Λοσάντα, ο Υβ, ο Γιούτσος, ο Αναστόπουλος, ο Μητρόπουλος, ο Ντέταρι, τόσους και τόσους που έβλεπαν για 22 ολόκληρα χρόνια την Τούμπα να μετατρέπεται στον απόλυτο εφιάλτη τους.\nΠροσπαθώ, ειλικρινά, να θυμηθώ πότε ήταν η τελευταία φορά που ένα ντέρμπι ΠΑΟΚ – Ολυμπιακού στην Τούμπα είχε τόσο ξεκάθαρο ποιοτικά φαβορί κι αυτό δεν ήταν οι φιλοξενούμενοι. Για να το βρούμε πιθανότατα να χρειαστεί να ανατρέξουμε σε εκείνα τα χρόνια της «κατάρας», όταν οι Πειραιώτες ξεκινούσαν κάθε χρόνο με ένα δεδομένο… -2 στη συγκομιδή τους!\nΠροσπαθώ να θυμηθώ πότε ήταν η τελευταία φορά που η ποιοτική και αγωνιστική σύγκριση των δύο μονομάχων έγερνε τόσο πολύ προς την πλευρά των Θεσσαλονικέων. Τα γράφω αυτά σήμερα, διαπιστώνοντας έναν ανεξήγητο (στα δικά μου μάτια τουλάχιστον) ενθουσιασμό που προκάλεσε η νίκη του Ολυμπιακού επί του Πανιωνίου. Δεν κατηγορώ κανέναν, μπορεί εγώ να είμαι πλέον στα 45 μου χρόνια πολύ πιο αυστηρός στην ποδοσφαιρική μου κριτική…\nΜε τα δικά μου ποδοσφαιρικά κριτήρια ο Ολυμπιακός ήταν για πολλοστή φορά μετριότατος τη φετινή σεζόν. «Μα μπορεί να είναι μέτρια μια ομάδα που παράγει 26 τελικές σε ένα παιχνίδι;» θα αναρωτηθούν – και εύλογα – κάποιοι. «Φυσικά και μπορεί», θα απαντήσω…\nΓιατί οι αριθμοί παίζουν εξαιρετικά σημαντικό ρόλο στην ανάλυση μιας ποδοσφαιρικής αναμέτρησης, δεν μπορούν όμως να αποδώσουν τη συνολική εικόνα ενός αγώνα. Γιατί στο ποδόσφαιρο δεν παίζεις μόνος σου, υπάρχει και ο αντίπαλος.\nΟ Ολυμπιακός, λοιπόν, το βράδυ της Κυριακής αντιμετώπισε έναν Πανιώνιο χωρίς τη ραχοκοκαλιά του και τη σπονδυλική του στήλη. Γιατί ένας Πανιώνιος χωρίς Σιώπη, Κόρμπο, Μασούρα, Μπανανά, Γεσίλ, Ντουρμισάι, είναι ένας Πανιώνιος χωρίς… σπονδυλική στήλη. Και από μόνη της η απουσία του διδύμου Σιώπη – Κόρμπου, αρκούσε για να γίνει… κέντρο διερχομένων ο χώρος έξω από την περιοχή του Κότνικ. Το παράδοξο, λοιπόν, δεν είναι ότι ο Ολυμπιακός δημιούργησε τόσες πολλές τελικές, αλλά ότι… κατάφερε να αγχωθεί για να κερδίσει με το φτωχό 1-0.\nΣυγχωρέστε με, αλλά δεν συμμερίζομαι τον ενθουσιασμό που καταγράφεται στα ΜΜΕ. Θα προσέθετα ότι το συγκεκριμένο φαινόμενο μπορεί να αποδειχτεί εξαιρετικά επικίνδυνο, ενόψει της επίσκεψης στην Τούμπα, καθώς ίσως να δημιουργεί προσδοκίες για ένα «διπλό», που μπορεί να έρθει μόνο αν ο ΠΑΟΚ δώσει δικαιώματα στον Ολυμπιακό να το κατακτήσει.\nΝομίζω, μάλιστα, ότι είναι τόσο χτυπητές πλέον οι αγωνιστικές αδυναμίες του Ολυμπιακού που μετά από χρόνια μια επίσκεψη στην Τούμπα «φοβίζει». Όχι ψυχολογικά – καθώς θεωρώ ότι καμιά μεγάλη ομάδα δεν αισθάνεται φόβο στα παιχνίδια της, όποιον αντίπαλο κι αν αντιμετωπίζει – αλλά αγωνιστικά. Για πρώτη φορά μετά από χρόνια «φοβίζει» η αγωνιστική σύγκριση των δύο ομάδων και το μομέντουμ στο οποίο βρίσκονται. Γιατί όσο κι αν νίκες σαν αυτή επί του Πανιωνίου χρησιμοποιούνται πολλές φορές ως… χαλάκι που κρύβει από κάτω του τα δεδομένα προβλήματα μιας ομάδας, συχνά ντέρμπι σαν αυτά με τον ΠΑΟΚ εξελίσσονται σε… αμείλικτο καθρέφτη για ομάδες που αρνούνται να αποδεχτούν τις αδυναμίες τους και αναζητούν διαφορετικά άλλοθι (υπαρκτά ή ανύπαρκτα) για να τις καλύψουν. Ο ίδιος ο Ολυμπιακός το ξέρει καλά. Και τέτοιου είδος άλλοθι τα έχει μετατρέψει σε υπέρ του πλεονεκτήματα σε μεγάλα ντέρμπι...\nΈχει πάντως, τεράστιο ενδιαφέρον το παιχνίδι της Τούμπας. Πως θα διαχειριστεί ο ΠΑΟΚ την ψυχολογία της καλύτερης ομάδας και του φαβορί απέναντι σε έναν αντίπαλο που έχει ξεσυνηθίσει εδώ και χρόνια να… αισθάνεται φαβορί; Πως θα διαχειριστεί ο Ολυμπιακός ένα τόσο δύσκολο παιχνίδι, απέναντι σε έναν διψασμένο αντίπαλο που θα τον στριμώξει στα σχοινιά; Ένα είναι σίγουρο: Το τρίτο ημίχρονο θα έχει το ίδιο ή και ακόμη μεγαλύτερο ενδιαφέρον από τα δύο που θα διεξαχθούν στο χορτάρι…\nΥ.Γ. Θα συμφωνήσω απόλυτα ότι μια από τις παράμετρους που θα κρίνουν την έκβαση του ντέρμπι θα είναι ο σεβασμός με τον οποίο θα αντιμετωπίσει ο ΠΑΟΚ τον πληγωμένο αγωνιστικά Ολυμπιακό.\nΆρθρο-κόλαση από τον Σόμογλου για το ντέρμπι - Μετά από χρόνια «φοβίζει» μια επίσκεψη στην Τούμπα! Reviewed by kingpourn on 9:02 μ.μ. Rating: 5


Η «σχεδία» της ντοπαμίνης | alterthess.gr :: όλες οι ειδήσεις από την άλλη Θεσσαλονίκη\nΝηστεύουμε την ντοπαμίνη, γυρίζουμε το κλίμα, βουτάμε μια μύγα στο νερό, δίνουμε φωνή στις ψυχές, εξοβελίζουμε την ενοχή, στέλνουμε γράμμα στον νεότερο εαυτό μας, κάνουμε σχέδια στο πανί, επαναφέρουμε την ανθρωπινότητά μας. Αυτά και άλλα πολλά μόνο στη «σχεδία» Μαρτίου 2020 (τεύχος #79). Από την Τετάρτη 26 Φεβρουαρίου στους δρόμους της πόλης.\n«Η νηστεία της ντοπαμίνης». Οι θιασώτες ενός σύγχρονου ασκητισμού που πρεσβεύει την αποχή από το φαγητό ώς την τεχνολογία διακηρύσσουν ότι ενισχύει την απόλαυσή μας και αποτελεί εργαλείο καταπολέμησης των εθισμών. Η ιδέα πίσω από την ντοπαμινική νηστεία βασίζεται στο γεγονός ότι η ντοπαμίνη είναι ένας νευροδιαβιβαστής, μια ορμόνη «ευτυχίας» που παράγει ο οργανισμός και η οποία συνδέεται με την προσδοκία της ανταμοιβής. Όσο μεγαλύτερη είναι η έκθεση του οργανισμού σε κάποια ερεθίσματα, όπως για παράδειγμα τα μέσα κοινωνικής δικτύωσης ή τα smartphones, τόσο υποχωρεί η αίσθηση της απόλαυσης. Ο εμπνευστής της δρ. Κάμερον Σέπαχ επιθυμεί να την εντάξει στις πρακτικές αντιμετώπισης των εθιστικών συμπεριφορών. «Μια συμπεριφορά ικανοποιείται τείνει να επαναλαμβάνεται. Ενεργοποιείται η ντοπαμίνη στον εγκέφαλο. Το ίδιο ισχύει και με τις χημικές ουσίες», σημειώνει.\n«Ήτανε στραβό το κλίμα». Η ανάσχεση της κλιματικής αλλαγής κάθε άλλο παρά ουτοπική είναι. Η αρχή μπορεί να γίνει από τον ίδιο μας τον τόπο, την ίδια μας τη γειτονιά. Σε κάποιες περιοχές, μάλιστα, αυτή η αρχή έχει ήδη γίνει. «Η ενεργειακή δημοκρατία βρίσκεται στην καρδιά της φιλοσοφίας των ανανεώσιμων πηγών ενέργειας, ένα φωτοβολταϊκό, ένα αιολικό πάρκο, μία μονάδα βιοαερίου είναι δυνατόν να ελέγχονται από συμμετοχικά σχήματα. Μπορούν να μαζευτούν μερικά νοικοκυριά σε μια πολυκατοικία και να έχουν ένα μικρό φωτοβολταϊκό πάρκο, κάπου έξω από την πόλη, και ό,τι ενέργεια παράγεται από το πάρκο να αφαιρείται από τους λογαριασμούς τους. Μάλιστα, είχαμε υποβάλει μία πρόταση στην πολιτεία για το πώς μπορεί να βοηθήσει 340.000 ευάλωτα νοικοκυριά να αφήσουν οριστικά πίσω τους την εξάρτηση από το κοινωνικό οικιακό τιμολόγιο, παράγοντας τα ίδια την ηλιακή ενέργεια που χρειάζονται», σημειώνει στη «σχεδία» ο Τάκης Γρηγορίου, υπεύθυνος ενέργειας και κλιματικής αλλαγής στο Ελληνικό Γραφείο της Greenpeace. «Η Μήλος, με τη γεωθερμία, όχι μόνο θα μπορούσε να καλύψει πλήρως τις ενεργειακές τις ανάγκες, έχοντας ένα καθαρό περιβάλλον, αλλά να καλύψει και εκείνες όλων των νησιών των Κυκλάδων», συμπληρώνει ο κ. Μιχάλης Φυτίκας, ομότιμος καθηγητής Γεωθερμίας στο ΑΠΘ.\n«Μια μύγα στο νερό». Τα έντομα ως ιχθυοτροφή μπορεί να προστατεύουν τον παγκόσμιο πληθυσμό των ψαριών από την εξάντληση, η χρήση τους, ωστόσο, δεν στερείται κινδύνων για την για την ανθρώπινη υγεία. Πράγματι, το 20% των αλιευμάτων παγκοσμίως χρησιμοποιείται κάθε χρόνο για την παραγωγή 20 εκατομμυρίων τόνων ζωοτροφών.\n«Οι φωνές των ψυχών». Ο τελευταίος Εβραίος άνδρας που γεννήθηκε στην Κρήτη ξαναζωντανεύει μια μακραίωνη παράδοση που χάθηκε στα νερά του Αιγαίου, εξηγεί πώς φέρει την ευθύνη να είναι ο μοναδικός συνεχιστής τούτης της κληρονομιάς, πώς αναψηλάφησε τα παιδικά του τραύματα, αλλά και γιατί η ποίηση συνιστά το δικό του δάκρυ. «Εάν θέλουμε να πούμε κάτι το οποίο δεν ονοματίζεται, τότε πρέπει να βρούμε έναν καινούριο τρόπο. Το ποίημα είναι σαν το δάκρυ, ξεχειλώνει τη γλώσσα», επισημαίνει, μεταξύ άλλων, στη «σχεδία» ο συγγραφέας και ποιητής Ιωσήφ Βεντούρας.\nΟ αγαπημένος μας Γιώργος Κοτανίδης, που πριν από λίγο καιρό έφυγε από τη ζωή, στέλνει «γράμμα στον νεότερο εαυτό του», επιστρέφοντας στα παιδικά του χρόνια και μοιραζόμενενος μαζί μας αναμνήσεις, όνειρα, αλλά και συμβουλές. «Αν έγινα πλούσιος; Όχι, γιατί οι γονείς μας είχαν ένα χούι: δεν μας έλεγαν ποτέ να γίνουμε πλούσιοι, αλλά καλοί άνθρωποι. Αυτό προσπάθησα να ακολουθήσω. Δεν ήθελαν τα παιδιά τους να τα έχουν όλα», τόνιζε, ανάμεσα σε άλλα, ο Γιώργος Κοτανίδης.\n«Ο εξοβελισμός της ενοχής». Ένας σκηνοθέτης μετατρέπει το σανίδι σε βήμα διαλόγου για την έμφυλη βία, αναζητεί τις ρίζες της στην πατριαρχία, ενώ υπογραμμίζει στη «σχεδία» την αδήριτη ανάγκη αποστιγματισμού των θυμάτων. «Στο σεξουαλικό έγκλημα, τα φώτα στρέφονται στο θύμα και όχι στον κατηγορούμενο. Για το θύμα υπάρχει το στίγμα και η ευθύνη», εξηγεί ο Κώστας Παπακωνσταντίνου.\n«Σχέδια σε λευκό πανί». Σε ένα καινοτόμο φεστιβάλ, η κινηματογραφική τέχνη συναπαντιέται με το ντιζάιν και την κοινωνική επιχειρηματικότητα, καλώντας μας σε μία ριζική αλλαγή του βλέμματος στην ίδια μας τη ζωή. «Στη σύγχρονη ψηφιακή εποχή, η δυναμική του ντιζάιν είναι πιο παρούσα από ποτέ. Το ντιζάιν αποτελεί τον συνδετικό κρίκο της καινοτομίας, της εξέλιξης με την καθημερινότητα», μας λέει η Άννη Μαρκιτάνη, διευθύντρια του Milano Design Film Festival, που θα πραγματοποιηθεί για πρώτη φορά φέτος στη χώρα μας.\n«Η επαναφορά της ανθρωπινότητας». Το να φορέσουμε ένα γιλέκο ή ένα σκουφί μπορεί να αποτελέσει την απαρχή του δικού μας ταξιδιού στον κόσμο της ενσυναίσθησης, μα και στο όραμα για την εξάλειψη της φτώχειας. «Μια ώρα γεμάτη βλέμματα ανθρώπων, όπου ζεις την απόρριψη, την έκπληξη, την αδιαφορία, τη χαρά, τον ενθουσιασμό. Στα βλέμματα των ανθρώπων βλέπεις τον πολιτισμό μας», είναι τα λόγια που μοιράστηκε μαζί μας ο καθηγητής Συμβολικής και Δογματικής Θεολογίας Χρυσόστομος Σταμούλης, περιγράφοντας το δικό του παρθενικό ταξίδι στις θάλασσες της αλληλεγγύης με το κόκκινο γιλέκο.\nΑκόμη, μέσα από την ιστορία μιας μικρής αγγελίας, καταγράφουμε το πάθος μας για το ΝΒΑ. Ο Χρήστος Αλεφάντης, στα «Λόγια της πλώρης», εξιστορεί το ταξίδι του Αρτέμη Μάτσα στο Όπερα Χάουζ, ενώ οι πωλητές του περιοδικού μας Στέφανος Νισίρ και Ευαγγελία Ιωαννίδου περιγράφουν πώς μία κακή στιγμή έφερε την «ώρα την καλή». Οι φακοί του Γιώργου Βιτσαρόπουλου, του Γιάννη Ζινδριλή και του Χρήστου Παπαχρήστου καταγράφουν στιγμιότυπα από τη δράση «Πωλητής για μία ώρα» σε Αθήνα και Θεσσαλονίκη. Κλείνουμε τραπέζι σε μια ζεστή γωνιά σε μια αθηναϊκή γειτονιά που κρατά ολοζώντανη, πέρα από μια οικογενειακή κληρονομιά, τη γαστρονομική παράδοση της Μεγαλονήσου και δοκιμάζουμε φακόρυζο από μία γυναίκα, που από το δεύτερο λιμάνι της ζωής της, εκείνο του Πειραιά, μας ταξιδεύει στη Σύμη της ναυτιλίας και των δεκάδων μοναστηριών. Παράλληλα, κάνουμε νέες εγγραφές στο «Ημερολόγιο» της «σχεδίας».\nΑυτά και άλλα πολλά. Στο τεύχος #79 της «σχεδίας» (Μάρτιος 2020), που κυκλοφορεί στους δρόμους της πόλης από την Τετάρτη 26 Φεβρουαρίου 2020.


15 Αυγούστου - Βικιπαίδεια\nΗ σήμανση τοποθετήθηκε στις 10/01/2022.\n14 Αυγούστου | 15 Αυγούστου | 16 Αυγούστου\nΗ 15η Αυγούστου είναι η 227η ημέρα του έτους κατά το Γρηγοριανό ημερολόγιο (228η σε δίσεκτα έτη). Υπολείπονται 138 ημέρες.\n636 - Αραβοβυζαντινοί Πόλεμοι: Αρχίζει η μάχη του ποταμού Γιαρμούκ.\n718 - Αραβοβυζαντινοί Πόλεμοι: Άρση της Δεύτερης Πολιορκίας της Κωνσταντινούπολης από τους Άραβες.\n1057 - Κατά τη μάχη του Λουμφάναν, ο Μάλκομ Κάνμορ σκοτώνει τον βασιλιά της Σκωτίας Μάκβεθ και ο Λούλαχ στέφθηκε βασιλιάς στη θέση του. Δεκαεπτά χρόνια νωρίτερα, ο Μάκβεθ είχε σκοτώσει τον βασιλιά Ντάνκαν, πατέρα του Μάλκομ.\n1096 - Ξεκινά η Α΄ Σταυροφορία, με σκοπό την κατάληψη των Αγίων Τόπων.\n1261 - Στέψη του Αυτοκράτορα Μιχαήλ Παλαιολόγου στη Κωνσταντινούπολη μετά την από τους Φράγκους επανάκτησή της.\n1517 - Πρώτη επίσημη επαφή Ευρωπαϊκής χώρας-Κίνας, όταν πορτογαλικά εξερευνητικά πλοία φτάνουν στην εκβολή του ποταμού Περλ και ο επικεφαλής Φερνάο Πίρες ντε Αντράδε συναντά Κινέζους αξιωματούχους.\n1519 - Ιδρύεται η Πόλη του Παναμά στον Παναμά.\n1534 - Ιδρύεται στο Παρίσι από τον Ιγνάτιο Λογιόλα η θρησκευτική Εταιρεία του Ιησού.\n1535 - Ιδρύεται η πρωτεύουσα της Παραγουάης, Ασουνσιόν.\n1620 - Το βρετανικό πλοίο Mayflower ξεκινά από το Πλίμουθ της Αγγλίας για το πρώτο του ταξίδι στην Αμερική.\n1829 - Η Οθωμανική Αυτοκρατορία αποδέχεται το Σύμφωνο του Λονδίνου με το οποίο παραχωρείται αυτονομία στην Ελλάδα με τον όρο να είναι φόρου υποτελής.\n1843 - Γίνονται τα θυρανοίξια του Καθεδρικού της Κυρίας μας της Ειρήνης, στη Χονολουλού στη Χαβάη. Σήμερα ο ναός αυτός αποτελεί τον παλαιότερο ρωμαιοκαθολικό καθεδρικό στις Η.Π.Α., που λειτουργεί ακόμα.\n1877 - Ο Τόμας Έντισον πραγματοποιεί την πρώτη ηχογράφηση στην ανθρώπινη ιστορία, με το παιδικό τραγούδι "Mary had a little lamb".\n1903 - Ο εκδότης Τζόζεφ Πούλιτζερ παραχωρεί 2 εκ. δολάρια στο Πανεπιστήμιο Κολούμπια για να ιδρύσει σχολή δημοσιογραφίας.\n1909 - Ξεσπά στην Αθήνα το Κίνημα στο Γουδί, που οργάνωσε ο «Στρατιωτικός Σύνδεσμος» και τη διακυβέρνηση της χώρας καλείται να αναλάβει ο Ελευθέριος Βενιζέλος.\n1914 - Το πρώτο πλοίο διαπλέει τη Διώρυγα Παναμά.\n1923 - Μετά από επιθυμία της κυβέρνησης της Θουριγγίας, η σχολή Μπαουχάους πραγματοποιεί έκθεση με έργα των τεσσάρων ετών της ύπαρξής της. Μεταξύ των δασκάλων της σχολής που συμμετέχουν στην έκθεση είναι οι Παουλ Κλέε και Βασίλι Καντίνσκι.\n1932 - Ο πυγμάχος Τζακ Ντέμπσι δίνει τον τελευταίο του αγώνα και χάνει από τον Κινγκ Λεβίνσκι.\n1939 - Κάνει πρεμιέρα στο Χόλιγουντ η πρώτη κινηματογραφική μεταφορά του "Μάγου του Οζ" του Φράνκ Μπάουμ. Την Ντόροθι υποδύονταν η Τζούντι Γκάρλαντ.\n1940 - Ιταλικό υποβρύχιο τορπιλλίζει και βυθίζει το ελληνικό ελαφρύ καταδρομικό «Έλλη» έξω από το λιμάνι της Τήνου επιφέροντας τον θάνατο εννέα Ελλήνων ναυτικών. Την επομένη επιβεβαιώνονται οι αρχικές υποψίες περί ιταλικής ευθύνης αλλά η Κυβέρνηση των Αθηνών δεν ανακοινώνει τίποτα.\n1944 - Πολιτική κρίση Καΐρου (1944): ΚΚΕ και ΕΑΜ πειθαναγκαζόμενοι και από Ρώσους στο βέτο του Τσώρτσιλ, με τηλεγράφημά τους αναγνωρίζουν πρωθυπουργό τον Γ. Παπανδρέου και αποδέχονται συμμετοχή τους στην ελεύθερη κυβέρνηση εθνικής ενότητας. Τέλος της κρίσης.\n1944 - Οι Σύμμαχοι αποβιβάζονται στη Νότια Γαλλία, για την Επιχείρηση Άνβιλ.\n1945 - Η Κορέα απελευθερώνεται, μετά από 35 χρόνια ιαπωνικής κατοχής.\n1945 - Η Ιαπωνία παραδίδεται άνευ όρων στις ΗΠΑ.\n1947 - Η Ινδία και το Πακιστάν κηρύσσονται ανεξάρτητα κράτη στα πλαίσια της Βρετανικής Κοινοπολιτείας.\n1948 - Νότια του 38ου παράλληλου, ιδρύεται η Δημοκρατία της (Νότιας) Κορέας.\n1960 - Η Δημοκρατία του Κονγκό κερδίζει την ανεξαρτησία της από τη Γαλλία.\n1961 - Αρχίζει να χτίζεται το Τείχος του Βερολίνου που για χρόνια θα χωρίζει τη Γερμανία σε ανατολική και δυτική.\n1962 - Η Ολλανδία υπογράφει συμφωνία με την οποία παραχωρεί στην Ινδονησία τη διακυβέρνηση της Νέας Γουινέας.\n1969 - Αρχίζει το θρυλικό μουσικό φεστιβάλ του Γούντστοκ, το οποίο έσπευσαν να παρακολουθήσουν χιλιάδες άνθρωποι. Ανάμεσα στους μουσικούς, που συμμετείχαν ήταν ο Κάρλος Σαντάνα, ο Τζίμι Χέντριξ, ο Τζο Κόκερ, οι Crosby, Stills, Nash and Young και πολλοί άλλοι.\n1974 - Αττίλας ΙΙ: Συνεχίζεται για δεύτερη ημέρα η προέλαση τουρκικών στρατευμάτων στην Κύπρο. Ίδια ημέρα φθάνοντας στο αεροδρόμιο του Ελληνικού ο Ανδρέας Παπανδρέου, εξερχόμενος του αεροπλάνου δηλώνει "Η Ελλάς ανήκει στους Έλληνες".\n1974 - Νότια Κορέα: Κατά τη διάρκεια γιορτής της ημέρας της Απελευθέρωσης, φονεύεται η πρώτη κυρία της Νότιας Κορέας Γιούκ Γιούνγκ Σου, στην απόπειρα δολοφονίας κατά του Προέδρου της χώρας Παρκ Τσούνγκ Χι, από έναν Βορειοκορεάτη κατάσκοπο.\n1975 - Λαμβάνει χώρα το στρατιωτικό πραξικόπημα στο Μπανγκλαντές, κατά το οποίο δολοφονείται ο πρόεδρος της χώρας Σεΐχ Μουτζίμπ.\n1998 - Βομβιστική επίθεση στην πόλη Όμαζ, στη Νότια Ιρλανδία, κατά τον οποίο σκοτώθηκαν 29 άνθρωποι. Πρόκειται για τη χειρότερη επίθεση από το 1960-1990, οπότε ήταν η περίοδος τεταμένων σχέσεων μεταξύ τους παραστρατιωτικούς οργανισμούς, την αστυνομία και το βρετανικό στρατό.\n1171 - Αλφόνσος Θ΄, βασιλιάς του Λεόν\n1507 - Γεώργιος Γ΄ του Άνχαλτ-Ντεσάου, Γερμανός πρίγκιπας\n1769 - Ναπολέων Α΄, αυτοκράτορας της Γαλλίας\n1771 - Γουόλτερ Σκοτ, Σκωτσέζος συγγραφέας\n1857 - Άλμπερτ Μπαλλίν, Γερμανός επιχειρηματίας\n1865 - Μικάο Ουσούι, Ιάπωνας πνευματικός ηγέτης\n1876 - Στυλιανός Γονατάς, Έλληνας στρατιωτικός και πολιτικός\n1890 - Ελίζαμπεθ Μπόλντεν, Αμερικανίδα υπεραιωνόβια\n1892 - Λουί ντε Μπρολί, Γάλλος φυσικός\n1895 - Λώρης Μαργαρίτης, Έλληνας πιανίστας και συνθέτης\n1909 - Θωμάς Ε. Υψηλάντης, Έλληνας πολιτικός\n1912 - Κώστας Τριανταφύλλου, Έλληνας δικηγόρος, ιστορικός και λογοτέχνης\n1913 - Σεραφείμ, Αρχιεπίσκοπος Αθηνών και πάσης Ελλάδος\n1914 - Πολ Ραντ, Αμερικανός σχεδιαστής γραφικών\n1922 - Γιώργος Μουζάκης, Έλληνας συνθέτης\n1926 - Κωνσταντίνος Στεφανόπουλος, Έλληνας πολιτικός\n1929 - Θεόδωρος Δημήτριεφ, Έλληνας ηθοποιός\n1929 - Γεώργιος Ρουμπάνης, Έλληνας αθλητής\n1937 - Μπουνχάνγκ Βορασίθ, πρωθυπουργός του Λάος\n1943 - Μάκτουμ μπιν Ρασίντ αλ Μάκτουμ, πρόεδρος των Ηνωμένων Αραβικών Εμιράτων\n1944 - Δημήτρης Σιούφας, Έλληνας πολιτικός\n1944 - Τζιανφράνκο Φερρέ, Ιταλός σχεδιαστής μόδας\n1950 - Άννα, Αγγλίδα πριγκίπισσα\n1951 - Σαράντης Αλιβιζάτος, Έλληνας στιχουργός\n1955 - Νένα Βενετσάνου, Ελληνίδα τραγουδίστρια\n1962 - Παρασκευάς Καρασούλος, Έλληνας στιχουργός και εκδότης\n1963 - Αλεχάντρο Γκονσάλες Ινιάριτου, Μεξικανός σκηνοθέτης\n1966 - Δημήτρης Παπαδόπουλος, Έλληνας καλαθοσφαιριστής\n1970 - Τάσος Κάκος, Έλληνας διαιτητής\n1972 - Μπεν Άφλεκ, Αμερικανός ηθοποιός, σεναριογράφος και σκηνοθέτης\n1974 - Μπέττυ Μαγγίρα, Ελληνίδα ηθοποιός\n1978 - Σταύρος Τζιωρτζιόπουλος, Έλληνας ποδοσφαιριστής\n1984 - Καλιφά Σανκαρέ, Σενεγαλέζος ποδοσφαιριστής\n1985 - Χρήστος Κωνσταντόπουλος, Έλληνας τραγουδιστής\n1990 - Τζένιφερ Λόρενς, Αμερικανίδα ηθοποιός\n1993 - Άλεξ Όξλεϊντ-Τσάμπερλεϊν, Άγγλος ποδοσφαιριστής\n1 π.Χ. - Αυτοκράτορας Άι των Χαν\n423 - Φλάβιος Ονώριος, Ρωμαίος αυτοκράτορας\n778 - Ρολάνδος, Φράγκος στρατιωτικός\n1038 - Στέφανος Α΄, βασιλιάς της Ουγγαρίας\n1057 - Μάκβεθ, βασιλιάς της Σκωτίας\n1118 - Αλέξιος Α΄ Κομνηνός, Βυζαντινός αυτοκράτορας\n1196 - Κορράδος Β΄, δούκας της Σουαβίας\n1285 - Φίλιππος Α΄, κόμης της Σαβοΐας\n1342 - Πέτρος Β΄, βασιλιάς της Σικελίας\n1369 - Φιλίππη του Αινώ, βασίλισσα της Αγγλίας\n1501 - Κωνσταντίνος Λάσκαρις, Έλληνας λόγιος\n1506 - Αλέξανδρος Αγκρίκολα, Φλαμανδός συνθέτης\n1728 - Μαρέν Μαραί, Γάλλος συνθέτης\n1793 - Χριστόδουλος Παμπλέκης, Έλληνας λόγιος\n1799 - Μπαρτελεμί Ζουμπέρ, Γάλλος στρατηγός\n1906 - Νικόλαος Δημαράς, Έλληνας νομικός\n1936 - Γκράτσια Ντελέντα, Ιταλίδα συγγραφέας\n1957 - Λουκάς Κουτσοπέταλος, Έλληνας πολιτικός\n1966 - Ιωάννης Κοκκινάτος, Έλληνας πολιτικός\n1967 - Ρενέ Μαγκρίτ, Βέλγος ζωγράφος\n1971 - Πολ Λούκας, Ούγγρος ηθοποιός\n1980 - Μαρία Δεσύλλα-Καποδίστρια, Ελληνίδα πολιτικός\n1980 - Γεώργιος Δρόσος, Έλληνας δημοσιογράφος\n1981 - Μάριον Σίβα, Ελληνίδα τραγουδίστρια και ηθοποιός\n1985 - Χρήστος Σταμπέλος, Έλληνας πολιτικός\n1989 - Μινόρου Γκέντα, Ιάπωνας στρατιωτικός\n1989 - Θρασύβουλος Τσακαλώτος, Έλληνας στρατιωτικός\n1991 - Μενέλαος Ξυλούρης, Έλληνας πολιτικός\n2000 - Βασίλειος Ευφραιμίδης, Έλληνας πολιτικός\n2006 - Τε Αταϊρανγκικαάχου, βασίλισσα των Μαορί\nΚοίμηση Υπεραγίας Θεοτόκου\nΑνακτήθηκε από "https://el.wikipedia.org/w/index.php?title=15_Αυγούστου&oldid=9364198"\nΤελευταία επεξεργασία στις 8 Μαρτίου 2022, στις 20:11\nΤελευταία τροποποίηση 20:11, 8 Μαρτίου 2022.


Διαφορά μεταξύ των αναθεωρήσεων του "Πιστοποιητικά ποιοτικού ελέγχου ή εξαγωγής" - GAIApedia\nΔιαφορά μεταξύ των αναθεωρήσεων του "Πιστοποιητικά ποιοτικού ελέγχου ή εξαγωγής"\nΑναθεώρηση της 09:10, 24 Ιουνίου 2016 (προβολή κώδικα)\nΤελευταία αναθεώρηση της 09:45, 24 Ιουνίου 2016 (προβολή κώδικα)\n#Παραπέμπουν σε εκθέσεις εξέτασης ή δελτία χημικής ανάλυσης.\n#Απαραίτητη για την έκδοση πιστοποιητικού είναι η υπεύθυνη δήλωση του εξαγωγέα ως προς την η καταλληλότητα του εμπορεύματος για συγκεκριμένη χρήση.\n#Χαρακτηρίζονται από μονοσήμαντο κωδικό, με τα ακόλουθα πεδία : (α) αύξων αριθμός πιστοποιητικού (β) έτος (γ) κωδικός υπηρεσίας ΓΧΚ (δ) κωδικός τμήματος.\n#Χαρακτηρίζονται από μονοσήμαντο κωδικό, με τα ακόλουθα πεδία :\n#*αύξων αριθμός πιστοποιητικού\n#*κωδικός υπηρεσίας ΓΧΚ\n#Τα "Σχέδια" των πιστοποιητικών αρχειοθετούνται σε ιδιαίτερο αρχείο κάθε Υπηρεσίας. Τα σχετικά με την έκδοση των πιστοποιητικών παραστατικά (π.χ. πρωτόκολλα δειγματοληψίας, αντίγραφα τιμολογίων, εκθέσεις εξέτασης) φυλάσσονται από την Υπηρεσία του ΓΧΚ που έχει εκδόσει το πιστοποιητικό και αρχειοθετούνται με τρόπο που καθορίζεται από την ίδια.\n#Έχουν συγκεκριμένη χρονική ισχύ. Για τα μη ευαλλοίωτα/ευπαθή προϊόντα ο χρόνος αυτός είναι έξή (6) μήνες. Για τα ευαλλοίωτα/ευπαθή προϊόντα ο χρόνος ισχύος του πιστοποιητικού καθορίζεται από τη Χημική Υπηρεσία, αλλά δεν μπορεί να υπερβαίνει τους δύο (2) μήνες.\nΤελευταία αναθεώρηση της 09:45, 24 Ιουνίου 2016


13ος Ορεινός Μαραθώνιος Οίτης: Με ρεκόρ συμμετοχών\nΔημοσιεύτηκε: Τετάρτη, 18 Σεπτεμβρίου 2019 19:54\nΤο αγωνιστικό διήμερο στην Οίτη, το Βουνό του Μυθικού Ηρακλή, έκλεισε με ρεκόρ συμμετοχών στον Μαραθώνιο αλλά και μεγάλη συμμετοχή στους δυο άλλους αγώνες που συμπληρώνουν τη τριάδα των διαδρομών.\nΜεγάλος νικητής του Μαραθωνίου αναδείχτηκε, ο Δημήτρης Δημητρίου, των «Φυτοφάγων», με χρόνο: 04:46:08, 2ος ο Δημήτρη Ελευθερίου, της Dynafit με χρόνο: 05:11:40 και 3ος ο Θεόδωρος Δημητρακάκης, με χρόνο 05:20:34.\nΣτις γυναίκες, μεγάλη νικήτρια, αναδείχτηκε η Δήμητρα Τσαλοκώστα, με χρόνο: 05:45:40 (κατηγορία 40+ ), 2η η ΜαρίαΞάνθη της ομάδας «The Runner’s Project», με χρόνο:06:29:40 (κατηγορία 18-39)και 3η η Παναγιώτα Δημακάκου, της ομάδας «MadGoats» , με χρόνο: 07:09:06 (κατηγορία 18-39).\nΣτη μεσαία διαδρομή, σε ένα πανέμορφο αλλά και απαιτητικό μονοπάτι, στον Helleborus Half Marathon 16,2χλμ, είχαμε πολύ δυνατό ανταγωνισμό, μιας και τη γραμμή τερματισμού, πέρασαν μαζί, με διαφορά κλάσματος δευτερολέπτου, ο Μιχάλης Καλλιμάνης της ομάδας «The Runner’s Project» και ο Χρήστος Παπαδογεώργος.\nΑυτό είχε σαν αποτέλεσμα, να μοιραστούν μαζί τη 1η θέση, έχοντας ακριβώς πίσω τους στη 2η θέση τον Παναγιώτη Μοσχονά , της ομάδας «MadGoats» με χρόνο: 01:41:47 και στην 3η θέση τον Χρήστο Αγνουσιώτη , της ομάδας The «Runner’s Project» με χρόνο: 01:44:33.\nΣτις γυναίκες νικήτρια αναδείχτηκε η Βηθλεέμ Σαπίου της Tecnica, με χρόνο: 01:57:11, με 2η τη Φωτεινή Κολόκα της SalomonHellas, με χρόνο 02:06:52 και 3η τη Σπυριδούλα Παλάντζα με χρόνο:02:12:40.\nΣτη δεύτερη θέση, τερμάτισε o Γιάννης Κλόκας, από τον ΣΔΥ Βόλου, με χρόνο:00:40:54 και στην 3η θέση, ο Στέλιος Μαργαρίτης, του Φιλαθλητικού Λαμίας, με χρόνο:00:42:1.\nΣτις γυναίκες, 1η ήρθε η Κορνηλία Ρήγα, με χρόνο: 00:59:32, από τον Σύλλογο Αντισφαίρισης Λαμίας, 2η η Δήμητρα Σίμου,με χρόνο : 01:02:57 και 3η η Αγγέλα Πανούσου, από το FitGarage, με χρόνο: 01:03:23.\nΗ μεγάλη έκπληξη του 13ου Hercules Mountain Marathon, είναι το δώρο για τον νικητή του Μαραθωνίου, ο οποίος, κέρδισε ένα πλήρες ταξίδι στις Άλπεις, ευγενική χορηγία του Ταξιδιωτικού Πρακτορείου Laina Tours και με τη συμμετοχή του Συλλόγου “Τραχίνα”.\nΤον Εκπολιτιστικό - Επιμορφωτικό σύλλογο Υπάτης “Αινιάνες”, για την άψογη διοργάνωση του PastaPartyπρος τιμήν των αθλητών, αλλά και την παροχή διευκολύνσεων και άλλων παροχών προς τους αθλητές, όπως το γυμναστήριο για την αποκατάσταση.\nΤην εταιρείαDynafit : Για τη συνεργασίαστην προσφορά προς τους αθλητές παροχών υψηλής ποιότητας.\nΤην εταιρεία Herkuless, για την προσφορά των ζυμαρικών αλλά και την κάλυψη των πρώτων υλών, για το PastaParty .\nΤο ταξιδιωτικό πρακτορείο LainaToursγια την προσφορά αεροπορικού ταξιδιού στον νικητή του Μαραθωνίου\nLaMiaStevia: Για την προσφορά στους νικητές των αγώνων καινοτόμων προϊόντων Στέβιας.\nΟρεινός μαραθώνιος Οίτης


Ο Δήμος Αμοργού κρούει τον κώδωνα του κινδύνου! - Psts.gr\n07 Ιουλίου 2020 13:13\nΩς Δήμος Αμοργού έχουμε ηθικό και θεσμικό χρέος, να προστατεύουμε το νησί μας, τους κατοίκους του και κυρίως το μέλλον των παιδιών μας από κάθε βάναυση παρέμβαση που αλλοιώνει το φυσικό περιβάλλον και την μοναδική ομορφιά που κληρονομήσαμε.\nΜε μεγάλη ανησυχία διαπιστώσαμε ότι εταιρίες που δραστηριοποιούνται στον χώρο των Ανανεώσιμών Πηγών Ενέργειας, κυρίως φωτοβολταϊκών εγκαταστάσεων, προσεγγίζουν ιδιοκτήτες αγροτεμαχίων, ιδιαίτερα στην περιοχή της Κάτω Μεριάς, προκειμένου να εκμισθώσουν τα χωράφια τους.\nΟυσιαστικά αυτές οι εταιρίες σκοπεύουν να εκμεταλλευτούν περισσότερα από 350 στρέμματα στην περιοχή της Κάτω Μεριάς. Η ήδη οπτική αλλοίωση του φωτοβολταϊκού στην καρδιά του χωριού Βρούτση, φαντάζει παρανυχίδα, μπροστά σ’ αυτό που έρχεται.\nΗ οπτική αλλοίωση των οικισμών, των παραλιών (Καλοταρίτισσα, Παραδείσια, Μούρος, Αμμούδι, κα) καθώς και των πολιτιστικών και θρησκευτικών μνημείων και αξιοθέατων που θα γειτνιάζουν σε τέτοιες εγκαταστάσεις (Αγία Παρασκευή, Πύργος Αγίας Τριάδας, Ναυάγιο, κα) θα είναι μη αναστρέψιμη, αποκρουστική με παντελώς καταστροφικές συνέπειες για την τουριστική ανάπτυξη και την οικονομία του τόπου.\nΠρόσφατα το Δημοτικό Συμβούλιο του Δήμου μας αποφάσισε ομόφωνα να προσφύγει στην δικαιοσύνη κατά αυτών των επιχειρηματικών σχεδίων. Με τεράστια ευθύνη για το παρελθόν αυτού του τόπου, που αφορά τους προγόνους μας, για το παρόν αυτού του τόπου, που αφορά την ζωή όλων μας, καθώς και για το μέλλον του, που αφορά τα παιδιά μας, ως Δήμος Αμοργού ζητάμε να αποκρούσετε κάθε προσφορά μίσθωσης\nΟι εταιρίες που προσεγγίζουν τους ιδιοκτήτες είναι ανώνυμες και στο βωμό του κέρδους δεν υπολογίζουν την καταστροφή που επιφέρουν. Όσοι όμως εκμισθώνουν τα χωράφια τους έχουν ονοματεπώνυμο και οφείλουν να σεβαστούν την γη των προγόνων τους και κυρίως το αύριο των παιδιών τους.\nΕίναι τουλάχιστον αδιανόητο για μερικά ευρώ να ξεπουλάμε αυτό το μέλλον των παιδιών μας και το νησί μας ως αδαείς ιθαγενείς. Επιπροσθέτως, σύμφωνα με δημοσιεύματα στον τύπο σε άλλα νησιά των Κυκλάδων ιδιοκτήτες που υπέγραψαν τέτοια συμβόλαια, έλαβαν μισθώματα μερικών μηνών και κατόπιν με διάφορα τεχνάσματα των εταιριών έχασαν όχι μόνο τα μισθώματα αλλά και τα χωράφια τους!!!\nΗ πόρτα του Δημαρχείου είναι πάντα ανοιχτή! Μπορούμε να προστατεύσουμε και τους ιδιοκτήτες από τους κατ’ ευφημισμό επενδυτές και την Αμοργό μας.\nΚλείστε τα αυτιά σας στις σειρήνες!\nΚάθε φορά που μια εταιρία σας χτυπά την πόρτα, να έρχεστε στον Δήμο. Ο Δήμος Αμοργού έχει ηθικό και θεσμικό χρέος και ξέρει και μπορεί να προστατεύσει και την Αμοργό και τους κατοίκους της και θα το κάνει!\n« Συνελήφθησαν (5) άτομα διευκόλ...\nΣτη Σέριφο και τη Σίφνο ο Βουλ... »


ΞΕΝΟΣ - ΤΑ ΠΑΝΤΑ ΓΙΑ ΚΟΜΜΩΤΗΡΙΟ - Moser Chrome Combo\n> Είδη Κομμωτηρίου & Κουρείου > Κουρευτικές Μηχανές > Επαγγελματικές > Moser Chrome Combo\nΚωδικός Προϊόντος : 44309\nΗμερομ. Διάθεσης 09/Nov/2016\nΗ MOSER εδώ και χρόνια φτάνει στα χέρια του επαγγελματία κομμωτή δίνοντάς του την πιο ποιοτική λύση σε κάθε του βήμα. Φέτος έκλεισε τα 70 της χρόνια και θέλησε να μας ευχαριστήσει για την στήριξη τόσων ετών ετοιμάζοντας ένα επετειακό πλήρες πακέτο για την BARBER εποχή που διανύουμε!\nΠρώτο βέλος της κομμωτικής φαρέτρας η CHROMSTYLE PRO! Αυτή η κουρευτική μηχανή δε θα σε «αφήσει» ποτέ. Υψηλά τεχνικά χαρακτηριστικά, στιβαρή κατασκευή, μπαταρία λιθίου (χωρίς φαινόμενο μνήμης) και ελαφριά…είναι ο απόλυτος σύντροφος σε κάθε δημιουργία! Η άριστης ποιότητας Γερμανική μεταλλική κεφαλή της «κόβει» από 0,7 mm έως 3 mm με μεγάλη άνεση, κάνοντας εύκολα και γρήγορα οποιοδήποτε «σβήσιμο». Η ωφέλιμη επιφάνεια κοπής υπό πίεση είναι η μεγαλύτερη που έχουμε συναντήσει έως τώρα. Τα ειδικά δοντάκια της κεφαλής δεν ερεθίζουν το δέρμα. Χρειάζεται μόλις 60’ για να φορτίσει πλήρως ενώ έχει αυτονομία χρήσης 90’!! Extra tip: Το μοτέρ συνεχίζει και λειτουργεί με την ίδια ένταση ακόμα και με ελάχιστη μπαταρία!\nT-CUT…το τρίμμερ που μπήκε στη ζωή μας πριν από 1,5 χρόνο και στέκεται υπερήφανο σε κάθε πάγκο κομμωτηρίου - BARBER SHOP. Η πολύ κοφτερή «T» κεφαλή των 40 mm καθαρίζει τον αυχένα, δημιουργεί γραμμές και άλλα σχέδια tattoo με πολύ απλές κινήσεις. Η μπαταρία του επιτρέπει να «κόβει» ασταμάτητα για 60’.Το πανίσχυρο μοτέρ του δε μας πρόδωσε ποτέ ακόμα και απέναντι στις πιο σκληρές τρίχες! Είναι η κλασσική περίπτωση του «Μία δοκιμή θα σε πείσει». Extra tip: Πρέπει οπωσδήποτε να δοκιμάσετε την ικανότητά του σε hair tattoo!\nΤο σετ έρχεται σε μεταλλικό συλλεκτικό βαλιτσάκι MOSER το οποίο προσφέρει ασφάλεια στην αποθήκευση, ευκολία στη μεταφορά και ένα απίθανο décor για τον χώρο σας!


ΑΝΑΚΟΙΝΩΣΗ ΑΠΟ ΤΟ ΤΜΗΜΑ ΔΗΜΟΣΙΑΣ ΥΓΕΙΑΣ ΤΗΣ ΠΕΡΙΦΕΡΕΙΑΣ ΚΕΝΤΡΙΚΗΣ ΜΑΚΕΔΟΝΙΑΣ ΓΙΑ ΤΗΝ ΠΑΓΚΟΣΜΙΑ ΗΜΕΡΑ ΚΑΤΑ ΤΗΣ ΕΛΟΝΟΣΙΑΣ (25 ΑΠΡΙΛΙΟΥ) - HalkidikiPost\nΑΝΑΚΟΙΝΩΣΗ ΑΠΟ ΤΟ ΤΜΗΜΑ ΔΗΜΟΣΙΑΣ ΥΓΕΙΑΣ ΤΗΣ ΠΕΡΙΦΕΡΕΙΑΣ ΚΕΝΤΡΙΚΗΣ ΜΑΚΕΔΟΝΙΑΣ ΓΙΑ ΤΗΝ ΠΑΓΚΟΣΜΙΑ ΗΜΕΡΑ ΚΑΤΑ ΤΗΣ ΕΛΟΝΟΣΙΑΣ (25 ΑΠΡΙΛΙΟΥ)\nΑπό Newsroom 24 Απριλίου 2018 No comment\nΜε αφορμή την Παγκόσμια Ημέρα κατά της Ελονοσίας (25 Απριλίου), το Τμήμ Δημόσιας Υγείας της Περιφέρειας Κεντρικής Μακεδονίας εξέδωσε τη ακόλουθη ανακοίνωση.\nΗ 25η Απριλίου σηματοδοτεί το διαρκή αγώνα εκρίζωσης της ελονοσίας σε παγκόσμιο επίπεδο και τη διάδοση των στρατηγικών για την επίτευξη αυτού του στόχου. Το φετινό μήνυμα της ημέρας είναι «Έτοιμοι να νικήσουμε την ελονοσία».\nΚατά το επιδημιολογικό Δελτίο του Παγκοσμίου Οργανισμού Υγείας για το 2018:\nΤο 2016 εκτιμήθηκαν 216 εκατομμύρια κρούσματα ελονοσίας σε 91 χώρες, με αύξηση κατά 5 εκατομμύρια περιπτώσεις\nΟι θάνατοι από την ελονοσία έφτασαν τις 445.000 το 2016, έναν παρόμοιο αριθμό (446.000) έως το 2015.\nΗ Αφρικανική Περιφέρεια του Παγκόσμιου Οργανισμού Υγείας (Π.Ο.Υ.) φέρει ένα δυσανάλογα υψηλό ποσοστό του συνολικού βάρους της ελονοσίας. Το 2016, στην περιοχή εντοπιστήκαν το 90% των περιπτώσεων ελονοσίας και το 91% των θανάτων.\nΗ ελονοσία (malaria) είναι μια οξεία εμπύρετη νόσος που οφείλεται στο πλασμώδιο της ελονοσίας και μεταδίδεται από το τσίμπημα ενός μολυσμένου θηλυκού Ανωφελούς κουνουπιού. Υπάρχουν 5 είδη παρασίτων που προκαλούν ελονοσία στους ανθρώπους και δύο από αυτά τα είδη, το P. Falciparum και το P. Vivax, να αποτελούν τη μεγαλύτερη απειλή. Η μετάδοση εξαρτάται επίσης από τις κλιματολογικές συνθήκες, οι οποίες μπορεί να επηρεάσουν τον αριθμό και την επιβίωση των κουνουπιών, όπως η βροχόπτωση, η θερμοκρασία και η υγρασία. Σε πολλά μέρη, η μετάδοση είναι εποχιακή, με την κορύφωσή της κατά τη διάρκεια και μετά την περίοδο των βροχών.\nΗ στρατηγική του Παγκοσμίου Οργανισμού Υγείας για την ελονοσία 2016-2030 θέτει φιλόδοξους αλλά εφικτούς στόχους, στους οποίους περιλαμβάνονται: Μείωση της επίπτωσης της ελονοσίας και των ποσοστών θνησιμότητα κατά τουλάχιστον 90%, εξάλειψη της ελονοσίας σε τουλάχιστον 35 χώρες έως το 2030 και η πρόληψη της αναζωπύρωσης σε όλες τις χώρες που είναι ελεύθερες νόσου.\nΛαμβάνονται ατομικά και γενικά μέτρα προστασίας από τα τσιμπήματα, όπως και μέτρα περιορισμού των εστιών ανάπτυξης των κουνουπιών.\nΗ έγκαιρη διάγνωση και η θεραπεία της ελονοσίας περιορίζει τη νόσο και αποτρέπει τους θανάτους.\nΔεν υπάρχει ακόμη ευρέως διαθέσιμο εμβόλιο κατά της ελονοσίας.\nΣύμφωνα με τον Παγκόσμιο Οργανισμό Υγείας και, όπως αναφέρεται στο Επιδημιολογικό του Δελτίο για την Ελονοσία, το RTS, S/AS01(RTS, S) —επίσης γνωστό ως Mosquirix— είναι ένα ενέσιμο εμβόλιο, που παρέχει μερική προστασία από την ελονοσία σε μικρά παιδιά.\nΟ Παγκόσμιος Οργανισμός Υγείας ανακοίνωσε ότι το εμβόλιο RTS, S θα προωθηθεί σε πιλοτικά προγράμματα σε επιλεγμένες περιοχές σε τρεις χώρες της υποσαχάριας Αφρικής: Γκάνα, Κένυα και Μαλάουι. Οι εμβολιασμοί πρόκειται να ξεκινήσουν το 2018.\nΣτην Ελλάδα η νόσος εκριζώθηκε το 1974, μετά από εντατικό και επίπονο πρόγραμμα καταπολέμησης (1946-1960). Έκτοτε καταγράφονται πανελλαδικά ετησίως 20-110 εισαγόμενα κρούσματα ελονοσίας στην Ελλάδα, δηλαδή κρούσματα που προσβλήθηκαν σε χώρα του εξωτερικού. Η καταγραφή εισαγόμενων κρουσμάτων ελονοσίας είναι απολύτως αναμενόμενη, με την αύξηση των ταξιδιών και μετακινήσεων πληθυσμών παγκοσμίως.\nΗ έγκαιρη ανίχνευση και κατάλληλη θεραπεία των κρουσμάτων ελονοσίας, σε συνδυασμό με την προστασία από τα κουνούπια και την έγκαιρη εφαρμογή κατάλληλων ολοκληρωμένων προγραμμάτων καταπολέμησης κουνουπιών, αποτελούν τους βασικούς πυλώνες της στρατηγικής της δημόσιας υγείας για την αντιμετώπιση της ελονοσίας και την αποτροπή της περαιτέρω διασποράς και επανεγκατάστασης της νόσου στην Ελλάδα. Η δήλωση της νόσου είναι υποχρεωτική.\nΣτην Ελλάδα για το 2016, σύμφωνα με την ετήσια έκθεση του ΚΕ.ΕΛ.Π.ΝΟ. για τη νόσο, εντοπίστηκαν μέσω της Επιδημιολογικής Επιτήρησης και Υποχρεωτικής Δήλωσης 111 εισαγόμενα κρούσματα και έξι εγχώριας μετάδοσης. Για την Περιφέρεια Κεντρικής Μακεδονίας υπήρξαν δύο κρούσματα εγχώριας μετάδοσης.\nΤο Τμήμα Δημόσιας Υγείας της Διεύθυνσης Δημόσιας Υγείας και Κοινωνικής Μέριμνας της Περιφέρειας Κεντρικής Μακεδονίας με τους ιατρούς δημόσιας υγείας, σε συνεργασία με το ΚΕ.ΕΛ.Π.ΝΟ. και τις Διευθύνσεις Υγείας των περιφερειακών ενοτήτων, εκτελεί την επιδημιολογική διερεύνηση του νοσήματος στην περιοχή ευθύνης της και παίρνει τα αναγκαία μέτρα, όταν αυτό απαιτηθεί.\nΕφαρμόζεται ολοκληρωμένο πρόγραμμα καταπολέμησης των κουνουπιών με συστηματικό τρόπο και με την επιστημονική υποστήριξη από επιστήμονες διαφόρων ειδικοτήτων, καθ’ όσον το πρόβλημα της καταπολέμησης είναι πρωτίστως πολυτομεακό και πολυσύνθετο.\nΣτη Διεύθυνση Δημόσιας Υγείας της Μ.Ε. Θεσσαλονίκης, στο γραφείο ταξιδιωτικής ιατρικής που στελεχώνεται από ιατρούς δημόσιας υγείας, δίνονται στους ταξιδιώτες που έχουν ως προορισμό χώρες όπου ενδημεί η ελονοσία, οδηγίες προφύλαξης από αυτήν ατομικά και ειδικά (χημειοπροφύλαξη – δοσολογία -σχήμα) μέτρα προστασίας.\nΑπό το Δίκτυο Πρόληψης και Προαγωγής Υγείας της Περιφέρειας Κεντρικής Μακεδονίας έχουν εκπονηθεί και εφαρμόζονται στο μαθητικό πληθυσμό της Περιφέρειας δύο προγράμματα αγωγής υγείας με θέμα τα κουνούπια:\n«Κουνούπια, ένα πρόβλημα για τον άνθρωπο και τη δημόσια υγεία» για τα παιδιά από 8-12 ετών\n«Μια ιστορία για κουνούπια που πρέπει να μάθουν τα παιδιά» για τα παιδιά των νηπιαγωγείων και των δύο πρώτων τάξεων του δημοτικού. Τα προγράμματα αυτά παρουσιάζονται σε όλες τις περιφερειακές ενότητες και από τους επαγγελματίες υγείας του Δικτύου Πρόληψης και Προαγωγής Υγείας της Περιφέρειας Κεντρικής Μακεδονίας, τη δράση του οποίου συντονίζει το τμήμα Δημόσιας Υγείας.\nΗ επανεγκατάσταση ή όχι της ελονοσίας στη χώρα μας εξαρτάται από τη διατήρηση υψηλού επιπέδου Υπηρεσιών Υγείας, Δημόσιας και Περιβαλλοντικής, ώστε να συνεχίσουν να λαμβάνονται όλα τα ενδεικνυόμενα μέτρα.\nΓια περισσότερες πληροφορίες ως προς την νόσο και τα μέτρα προφύλαξης οι πολίτες μπορούν να επισκεφτούν το θεματικό ιστοτόπο του Δικτύου Πρόληψης και Προαγωγής Υγείας της Περιφέρειας Κεντρικής Μακεδονίας\nhttp://www.pkm.gov.gr/default.aspx?lang=el-GR&page=754, συντονιστής του οποίου είναι το Τμήμα Δημόσιας Υγείας της Διεύθυνσης Δημόσιας Υγείας και Κοινωνικής Μέριμνας της Περιφέρειας Κεντρικής Μακεδονίας.\nΑΝΑΚΟΙΝΩΣΗ ΑΠΟ ΤΟ ΤΜΗΜΑ ΔΗΜΟΣΙΑΣ ΥΓΕΙΑΣ ΤΗΣ ΠΕΡΙΦΕΡΕΙΑΣ ΚΕΝΤΡΙΚΗΣ ΜΑΚΕΔΟΝΙΑΣ ΓΙΑ ΤΗΝ ΠΑΓΚΟΣΜΙΑ ΕΒΔΟΜΑΔΑ ΑΝΟΣΟΠΟΙΗΣΗΣ-ΕΜΒΟΛΙΑΣΜΟΥ 24-30 ΑΠΡΙΛΙΟΥ 2018\n31 Μαΐου, Παγκόσμια Ημέρα Κατά του Καπνίσματος:\nΑπό Newsroom 29 Μαΐου 2020\nΑΝΑΚΟΙΝΩΣΗ ΑΠΟ ΤΟ ΤΜΗΜΑ ΑΛΙΕΙΑΣ ΤΗΣ Μ.Ε. ΘΕΣΣΑΛΟΝΙΚΗΣ ΓΙΑ ΑΠΑΓΟΡΕΥΣΗ ΕΝΑΣΚΗΣΗΣ ΕΠΑΓΓΕΛΜΑΤΙΚΗΣ ΚΑΙ ΕΡΑΣΙΤΕΧΝΙΚΗΣ ΑΛΙΕΙΑΣ ΣΤΗ ΒΟΛΒΗ ΚΑΙ ΤΟ ΡHΧΙΟ ΠΟΤΑΜΟ\nΑπό Newsroom 1 Ιουλίου 2020


Ποιος δεν έχει σκεφτεί διάφορους τρόπους, για να απαλλαγεί από αρνητικές σκέψεις και από συναισθήματα που του βαραίνουν την καθημερινότητα;\nΠοιος δεν έχει αναζητήσει εκείνο το μαγικό χάπι, που θα μπορεί να εξαφανίσει ως δια μαγείας, όλα εκείνα τα οποία του δυσκολεύουν την ζωή και την καθημερινότητα;\nΌλοι οι άνθρωποι έχουμε και τις καλές αλλά και τις κακές στιγμές μας. Όλοι έχουμε μνήμες, καταστάσεις και γεγονότα που έχουμε βιώσει, και έρχονται στιγμές που τα αισθανόμαστε όλα αυτά πραγματικά αβάσταχτα.. Και τότε, αναζητούμε τρόπους! Ψάχνουμε την “μαγική φόρμουλα” που θα τα κάνει όλα καλύτερα.. Διαβάζουμε βιβλία, παρακολουθούμε σεμινάρια, διαλέξεις, ακούμε απόψεις, γνώμες, ακολουθούμε βήματα.. κάτι γίνεται, αλλά η λύση δείχνει προσωρινή..\nΚαι γι’ αυτό βρίσκεσαι εδώ. Για να μάθεις τον #1 τρόπο, που μπορεί να σε απαλλάξει από οτιδήποτε σε απασχολούσε έως τώρα, και να σου δώσει λύσεις για να μπορείς να ανταπεξέλθεις σε μελλοντικές προκλήσεις..\nΑν θέλεις πραγματικά να απαλλαγείς από εκείνα τα προβλήματα που σε βαραίνουν, τότε φρόντισε να δημιουργήσεις ένα.. “Μεγαλύτερο Πρόβλημα”.\nΈνα πιο όμορφο πρόβλημα. Ένα πρόβλημα που θα κάνει τη ζωή σου ενδιαφέρουσα.\nΣυντονίσου με κάτι ανώτερο\nΈτσι λοιπόν, εάν θέλεις να λύσεις οτιδήποτε σε απασχολούσε έως τώρα, βρες, φρόντισε και συντονίσου με κάτι ανώτερο. Συντονίσου με τον σκοπό της ζωής σου. Βρες ποιος είναι εκείνος ο τρόπος, που θα μπορέσει να σε οδηγήσει, στο να προσφέρεις αξία σε άλλους ανθρώπους. Αξία στην κοινωνία. Κάτι που θα αλλάξει τις ζωές των άλλων ανθρώπων.\nΈτσι λοιπόν, γράψε τι είναι αυτό που σε απασχολεί και σκέψου τι είναι αυτό το μεγαλύτερο.. αυτή η μεγαλύτερη εικόνα της ζωής σου που εάν τώρα την σκεφτείς, εάν τώρα την καταγράψεις, εάν πάρεις πέντε φίλους σου που να μπορούν να σε συναισθανθούν, τότε θα μπορείς να σχεδιάσεις κάτι το οποίο μπορεί να αλλάξει τις ζωές χιλιάδων ανθρώπων.\nΜπορεί να αλλάξει τις ζωές χιλιάδων ανθρώπων απλά επειδή εσύ σήμερα αποφάσισες να κάνεις την διαφορά στη δική σου ζωή..\nΒρήκες αξία σε αυτό το άρθρο;\nΔεν ξέρω αν το ξέρεις αλλά πάρα πολλοί άνθρωποι, χιλιάδες άνθρωποι έχουν βοηθηθεί μέσα από αυτά. Γιατί εδώ και πολλά χρόνια, κάθε εβδομάδα έχω ειδικά σχεδιασμένο ένα τέτοιο άρθρο και βλέπω χιλιάδες ανθρώπους να βοηθιούνται, να προβληματίζονται, να αποκτούν γνώση και έμπνευση, να εξελίσσονται!\nΚαι το ξέρω γιατί μου φτάνουν καθημερινά email:\n“Σ’ ευχαριστώ”, “Ξεπέρασα τις κρίσεις πανικού”, “Αδυνάτισα”, “Έφτιαξα τις σχέσεις μου με την οικογένεια μου, με το παιδί μου”, “Τώρα νιώθω πιο χαρούμενος”, “Δεν έχω stress,. Είμαι ήρεμος”\nΑν λοιπόν αυτό το άρθρο έχει αξία για σένα, βοήθησε να εξαπλώσουμε αυτό το μήνυμα..\nΣεξουαλική επαφή.. Τι γνωρίζεις για τη δύναμη της;\nΟι αρνητικές σκέψεις και πως θα σταματήσεις να γίνεσαι θύμα τους\nΕπίγνωση – Ποια είναι η δύναμη της και πως καθορίζει τη ζωή σου\nPrevΠροηγούμενοΠώς να σταματήσεις να ενεργείς αυτόματα όπως ένα ρομπότ


ΠΛΕΥΣΙΣ: Η Αυλή των τραυμάτων\nΚυρίες και κύριοι, καλώς ήρθατε στην Αυλή των θαυμάτων! Ο ΣΥΡΙΖΑΣ, κυρίες και κύριοι, αυτός ο Δαίμων! Μόλις χθες το βράδυ ο κ. Σαμαράς έπιασε αυτοπροσώπως τον Τσύριζα (όπως ευγενικά τον αποκαλούν ορισμένοι οπαδοί του ΚΚΕ ) [ μόνο;] στα πράσα, να προσπαθεί να ξηλώσει τον φράκτη του Εβρου, ώστε να πλημμυρίσει η χώρα από μετανάστες.\nΚαλημέρα σας, των Φώτων σήμερα, οι Καλικάντζαροι επιστρέφουν στα Τάρταρα πλην του τρισκατάρατου ΣΥΡΙΖΑ. Τον ξορκίζει με νύχια και με δόντια η κυρία Σπυράκη, αλλά ο ακάθαρτος συνομιλητής του Πάπα τής ζητάει διάλογο!\nΟ διάβολος μεταμορφωμένος (σε διάλογο) - άπαγε πνεύμα πονηρόν, αμαρτωλή Συνιστώσα και τσόγλαν μπόυ.\nδιότι ως τιρκουάζ βάτραχος θα διορθώσει όσα έκανε ως κίτρινος βάτραχος. Σ’ αυτόν τον καμβά, ήδη μπροστά απ’ την εποχή τους, τα «Νέα» έχουν φθάσει στη μετεκλογική εποχή όπου καραδοκεί το φάντασμα της δεύτερης κάλπης και τρεις πολικές αρκούδες - η εφημερίδα που έπινε νερό στο όνομα της αυτοδυναμίας (του ΠΑΣΟΚ) σκίζει τώρα τα ιμάτιά της υπέρ των μικρών κομμάτων εν όψει αυτοδυναμίας του ΣΥΡΙΖΑ - πλην όμως, μικρό κόμμα το ΠΑΣΟΚ, βρε αδέρφια;\nΕκαμε το ΠΑΣΟΚ μικρό κόμμα ο κ. Βενιζέλος; Τι λέτε μωρέ; δεν αισχύνεσθε να μειώνετε τον άνδρα; τον κολοσσό! τον γιγαντοτρισμέγιστο! Που θυσίασε το κόμμα του για να κάνει την Ελλάδα Κολοπετινίτσα της Γερμανίας! Αιδώς, Κολοπετινιτσαίοι!\nΕτσι απλά και ξετσίπωτα,διότι αυτή η Αυλή των θαυμάτων δεν έχει πέσει απ’ τον ουρανό, κυρίες και κύριοι, είναι ο ίδιος μας ο τόπος, έτσι όπως τον διαμόρφωσαν όσοι τον διαφέντεψαν κι ακόμα τον διαφεντεύουν.\nΑπλώς, στις προεκλογικές περιόδους το τσίρκο απογειώνεται και γίνεται γύρος του θανάτου, ώστε όλα να παραμένουν ως έχουν. Αυτοί, λόγου χάριν, που ρήμαξαν με το PSI τα Ασφαλιστικά Ταμεία, αλλά και τους μικροομολογιούχους, αρπάζοντας 16 δισ. και 1,2 δισ. αντιστοίχως, κατηγορούν τον ΣΥΡΙΖΑ ότι θα βάλει χέρι στις αποταμιεύσεις.\nΓι’ αυτό σας λέω, κυρίες και κύριοι! Βάλτε τώρα που γυρίζει. Ολα τα Στοιχειά στην πίστα! Το Grexit, η χρεοκοπία, η πανώλις. Εθνικός κίνδυνος είναι οι εκλογές, όχι η υποτέλεια στους Γερμανούς. Όταν οι Financial Times λένε πως το κούρεμα του ελληνικού χρέους είναι μια λύση, η χώρα δεν χρεοκοπεί. Όταν λέει όμως το ίδιο ο ΣΥΡΙΖΑ, η χώρα χρεοκοπεί, διαλύεται, γίνεται κομμάτια.\nΑναρτήθηκε από Eleni D στις 4:40 μ.μ.


Η Κόνι Μεταξά παίζει τένις με πολύ αποκαλυπτικό μπικίνι | | LifeViews\nΤις προάλλες είπε μεταξύ σοβαρού και αστείου στο Πρωινό ότι δεν φοράει εσώρουχα. Δεν ξέρουμε κατά πόσο το εννοούσε ή αν η δήλωση αφορούσε συγκεκριμένες περιπτώσεις ή είναι μια γενική φιλοσοφία. Με το μαγιό πάντως δεν έχει ιδιαίτερα θέματα. Το φοράει και τις περισσότερες φορές η Κόνι Μεταξά επιλέγει το πιο αποκαλυπτικό.\nΚι αυτό μας το έχει δείξει σε πολλά σενάρια. Είτε σε κάποια από τις εξωτικές παραλίες που έχει βρεθεί, είτε στο κρεβάτι της, είτε σε κάποιο σοκάκι νησιού κτλ. Κάποιες φορές βέβαια απουσιάζει και το μαγιό. Τώρα δεν έχουμε μια τέτοια περίπτωση.\nΗ Κόνι Μεταξά βρίσκεται σε ένα γήπεδο τένις με μια ρακέτα στο χέρι και εικάζουμε ότι απλώς ποζάρει και δεν παίζει πραγματικά. Τουλάχιστον αυτό διακρίνεται στον τρόπο που έχει στηθεί. Εν τοιαύτη περιπτώσει, το ζουμί της υπόθεσης δεν είναι εκεί. Είναι στην ενδυμασία της.\nΗ Κόνι δε φοράει ρούχα, φοράει μόνο το μπικίνι της και μπορούμε να πούμε πως είναι άκρως σέξι πάνω στο κορμί της. Άλλωστε, κανένα μαγιό δεν είναι εκ προοιμίου σέξι. Πάνω στο κορμί φαίνεται. Πάνω στην Κόνι το εν λόγω βρίσκει την καλύτερη εκδοχή του. Για τους γλουτούς, τους μηρούς, το μπούστο της, τα τατουάζ, γενικώς ό,τι φαίνεται από εκείνη.\nNo one wants to go away for the weekend after they play tennis 🎾 @decoro_\nBIKINISEXYΕΛΛΗΝΙΔΑ ΗΘΟΠΟΙΟΣΚΟΝΙ ΜΕΤΑΞΑΤΡΑΓΟΥΔΙΣΤΡΙΑ\nPrevious ArticleΗ Έλενα Κρεμλίδου σε αφόρητα σέξι πόζες με εσώρουχα\nNext ArticleΠρώην παίκτης: «Με πείραξε που δεν με κάλεσαν από το MasterChef για το Silver Award»


Λεωνίδας Γρηγοράκος: Εξιτήριο μετά από 2 μήνες νοσηλείας με κορωνοϊό και μάχη στη ΜΕΘ | ΕΛΛΑΔΑ | iefimerida.gr\nΛεωνίδας Γρηγοράκος / Φωτογραφία: EUROKINISSI/ΣΤΕΛΙΟΣ ΜΙΣΙΝΑΣ\nΕξιτήριο από το νοσοκομείο πήρε ο πρώην υπουργός και βουλευτής του ΠΑΣΟΚ, Λεωνίδας Γρηγοράκος, μετά από πολύμηνη μάχη με τον κορωνοϊό.\nΟ κ. Γρηγοράκος είχε εισαχθεί στο νοσοκομείο στις 17 Δεκεμβρίου, καθώς διαγνώστηκε με κορωνοϊό, ενώ κρίθηκε απαραίτητη και η διασωλήνωσή του.\nΜετά από μάχη με τον ιό αποσωληνώθηκε και μεταφέρθηκε σε ειδικό θάλαμο του πανεπιστημιακής κλινικής του νοσοκομείου «Σωτηρία». Οπως μετέδωσε το OPEN, μεταφέρεται σε κέντρο αποκατάστασης και αποθεραπείας προκειμένου να αντιμετωπιστούν τα κινητικά προβλήματα που έχουν παρουσιαστεί εξαιτίας της πολυήμερης νοσηλείας του στην εντατική.\nΤο «ευχαριστώ» του Λεωνίδα Γρηγοράκου\nΕΛΛΑΔΑ 26/01/2021 16:25\nΣε δήλωσή του ο Λεωνίδας Γρηγοράκος ευχαρίστησε ιατρικό και νοσηλευτικό προσωπικό, χαρακτηρίζοντάς τους ήρωες. «Ευχαριστώ πολύ, μέσα από την καρδιά μου, την καθηγήτρια Αντωνία Κουτσούκου και το προσωπικό (ιατρικό, νοσηλευτικό, βοηθητικό) της Πανεπιστημιακής ΜΕΘ στο "Σωτηρία", για την άριστη περίθαλψη τους 2 μήνες της νοσηλείας μου. Δεν υπάρχουν λόγια να τους ευχαριστήσω», τόνισε ο ο πρώην βουλευτής του ΠΑΣΟΚ.\n«Οι άνθρωποι αυτοί είναι ήρωες. Ήταν μια μακρά και δύσκολη νοσηλεία. Το ΕΣΥ ανταποκρίθηκε πλήρως στις απαιτήσεις αυτές. Εχοντας πίστη στο Θεό μπόρεσα και το ξεπέρασα. Εύχομαι όλοι οι ασθενείς που νοσηλεύονται να έχουν καλή έκβαση. Να γίνουν γρήγορα καλά!», πρόσθεσε ο Λεωνίδας Γρηγοράκος.\nΔΙΑΒΑΣΤΕ ΠΕΡΙΣΣΟΤΕΡΑ Λεωνίδας Γρηγοράκος Κορωνοϊός εξιτήριο νοσοκομείο


Ελένη Μενεγάκη: Οι αλλαγές στη διατροφή της! Τι αποφεύγει να τρώει; - ΔΙΑΙΤΕΣ ΤΩΝ ΕΠΩΝΥΜΩΝ - Youweekly\nΤα μυστικά της ωραίας Ελένης της ελληνικής τηλεόρασης!\nΔΙΑΙΤΕΣ ΤΩΝ ΕΠΩΝΥΜΩΝ 16.11.2018 13:33\nΜε τις αναλογίες της κάνει πολλές 20χρονες να σκάνε από τη... ζήλια τους!\nΗ ωραία Ελένη της ελληνικής τηλεόρασης στα 49 της χρόνια είναι πιο όμορφη και λαμπερή από ποτέ. Διαβάστε παρακάτω...\nΤι διατροφή όμως ακολουθεί η Ελένη Μενεγάκη; Τι... θυσίες αναγκάζεται να κάνει για να διατηρεί τη σιλουέτα της; Σκληρή γυμναστική ή καλό DNA;\nTo youweekly.gr σας αποκαλύπτει όλες τις αλλαγές που έχει κάνει η Ελένη Μενεγάκη στη διατροφή της!\nΔείτε ακόμη: Adriana Lima: H διατροφή που την διατηρεί στα 56 κιλά!\nΣημαντικό ρόλο παίζει το DNA της που τη βοηθούσε από μικρή ηλικία και σε περίπτωση που τσιμπολογούσε κάτι παραπάνω, δεν το μετάνιωνε.\nΠερνώντας τα χρόνια όμως η παρουσιάστρια έχει αρχίσει να προσέχει περισσότερο τη διατροφή της και όταν κάνει ατασθαλίες τη μια μέρα, την επόμενη κιόλας τη «μαζεύει» τρώγοντας ελαφρά, αποφεύγοντας τα ζυμαρικά που λατρεύει και επιλέγοντας σαλάτα με ψάρι ή και κρέας.


Κορωνοϊός: Ένας ακόμα πλήρως εμβολιασμένος πέθανε στην Κρήτη | Cretapost.gr\nHome›HL-9›Κορωνοϊός: Ένας ακόμα πλήρως εμβολιασμένος πέθανε στην Κρήτη\nΚορωνοϊός: Ένας ακόμα πλήρως εμβολιασμένος πέθανε στην Κρήτη\nΣχεδόν 400.000 οι εμβολιασμένοι στο νησί\n• 19.11.21 | 12:36\nΈνας συνάνθρωπος μας κατέληξε χτυπημένος από κορωνοϊό σε νοσοκομείο της Κρήτης. Παρά τις υπεράνθρωπες προσπάθειες των γιατρών και του νοσηλευτικού προσωπικού οι θάνατοι αυξάνονται ακόμα και στο νησί μας.\nΣτους συνολικά 99 ανέρχονται οι ασθενείς που νοσηλεύονται στα νοσοκομεία της Κρήτης με κορωνοϊό για την Παρασκευή 19 Νοεμβρίου, εκ των οποίων οι 86 νοσηλεύονται σε απλές κλίνες και οι 13 σε ΜΕΘ και 9 διασωληνωμένοι.\nΠιο αναλυτικά οι 49 από τους 86 που βρίσκονται σε απλή κλινική covid είναι ανεμβολίαστοι (ποσοστό 57%) και οι 37 εμβολιασμένοι, ενώ από τους 13 που νοσηλεύονται σε Μονάδα Εντατικής Θεραπείας οι 10 είναι ανεμβολίαστοι (ποσοστό 76,9%) και μόνο οι τρεις είναι εμβολιασμένοι.\nΑξίζει τέλος να σημειωθεί ότι οι πλήρως εμβολιασμένοι στην Κρήτη ανέρχονται στους 395.108.\nΕννέα είναι συνολικά οι ασθενείς , οι έξι εκ των οποίων σε απλή κλινική covid, οι τρεις σε ΜΕΘ και οι δύο διασωληνωμένοι.\nΣυνολικά νοσηλεύονται 18 ασθενείς με κορωνοϊό, από τους οποίους οι 15 σε απλή κλινική, οι τρεις σε Μονάδα και ένας διασωληνώμενος.\nΣτους 32 ανέρχονται συνολικά οι ασθενείς που νοσηλεύονται στο Γενικό Νοσοκομείο Χανίων από τους οποίους οι 28 σε κλινική covid, οι τέσσερις σε ΜΕΘ και τρεις είναι διασωληνωμένοι.\nΣτο Ρέθυμνο νοσηλευόνται 18 ασθενείς, εκ των οποίων οι 16 σε απλή κλινική και οι δύο διασωληνωμένοι σε ΜΕΘ.\nΔέκα είναι οι ασθενείς στο νοσοκομείο του Αγίου Νικολάου, από τους οποίους οι εννέα σε covid και ένας διασωληνωμένος σε Μονάδα.\nΜόλις τέσσερις είναι οι ασθενείς με κορωνοϊό και νοσηλεύονται σε απλή κλινική.\nΜόνο ένας ασθενής νοσηλεύεται με κορωνοϊό στο νοσοκομείο.\nΤέλος, στη Νεάπολη νοσηλεύονται επτά ασθενείς σε απλή κλινική covid.


**** ΞΕΝΟΔΟΧΕΊΑ SAN PAOLO PALACE, ΠΑΛΈΡΜΟ ****\nSan Paolo Palace Παλέρμο\nVia Messina Marine 91, Παλέρμο, Ιταλία\nΤοποθετημένο στο κέντρο του Παλέρμο περίπου 15-λεπτά με τα πόδια από La Kalsa, το San Paolo Palace είναι 14-όροφο ξενοδοχείο που προσφέρει 284 ηχομονωμένα δωμάτια. Αυτό το ξενοδοχείο σε πρωτότυπο στιλ άνοιξε το 1991 και ανακαινίστηκε πλήρως το 2009.\nΤο San Paolo Palace βρίσκεται 20 λεπτά με τα πόδια από το κέντρο του Παλέρμο. Εκκλησίες, γκαλερί και θέατρα βρίσκονται κοντά στο ξενοδοχείο.\nΑυτό το ευχάριστο ξενοδοχείο φημίζεται για την κοντινή του απόσταση από έναν βοτανικό κήπο και λόφους.\nΗ έξοχη θέα στη θάλασσα καλωσορίζει τους επισκέπτες σε δωμάτια όπως standard twin room for single use, δίκλινο δωμάτιο standard με 2 μονά κρεβάτια και τρίκλινο δωμάτιο standard με μοντέρνα διακόσμηση προσφέροντας μίνι μπαρ, θέρμανση, θυρίδα ασφαλείας, τηλεόραση και γκαρνταρόμπα. Όλα τα μπάνια διαθέτουν μπανιέρα, ντους και σεσουάρ.\nΤο πρωϊνό σερβίρεται στην τραπεζαρία. Το εστιατόριο που λειτουργεί όλο το 24ωρο παρέχει φρέσκα φαγητά. Το ευρύχωρο μπαρ Summer Pool του ξενοδοχείου καλωσορίζει τους επισκέπτες με αναζωογονητικά ποτά.\nΤο κατάλυμα βρίσκεται σε προνομιούχα τοποθεσία μόλις 35-λεπτά οδικώς από το αεροδρόμιο Punta Raisi.\nΟι επισκέπτες μπορούν να επωφεληθούν από βιντεοπροβολέα, αίθουσα συναντήσεων και επαγγελματική γωνιά, καθώς και από 24ωρη ρεσεψιόν, δωρεάν υπηρεσία μεταφοράς και υπηρεσία δωματίου που παρέχει το ξενοδοχείο.\nΘα βρείτε πισίνα στην ταράτσα, βεράντα στην ταράτσα και εξωτερική πισίνα, που προσφέρονται μέσα στο ξενοδοχείο. Έχει γυμναστήριο και κέντρο φίτνες που προσφέρονται στο San Paolo Palace.\nSan Paolo Palace, Ιταλία\nRenaissance Polat Κωνσταντινούπολη\nGolden Age Κωνσταντινούπολη\nMeininger City West Άμστερνταμ\nLeonardo Boutique Μόναχο\nTime Door Πόλη Χο Τσι Μινχ\nThien Huong Πόλη Χο Τσι Μινχ\nMadera Hong Kong Χονγκ Κονγκ\nSong Saigon Πόλη Χο Τσι Μινχ\nRia De Μπιλμπάο\nM1 Club Οδησσός\nPalms Garden Saigon & Πόλη Χο Τσι Μινχ\nPark By Radisson City Λουξεμβούργο\nDelta City Center Άμστερνταμ\nCordial Dam Square Άμστερνταμ


Η πρωτιά της ΝΤΡΟΠΗΣ – ΟΟΣΑ: Παγκόσμια πρωταθλήτρια στις αυξήσεις φόρων η Ελλάδα! – Real Politics\nΗ πρωτιά της ΝΤΡΟΠΗΣ – ΟΟΣΑ: Παγκόσμια πρωταθλήτρια στις αυξήσεις φόρων η Ελλάδα!\nΣύμφωνα με την Έκθεση Revenue Statistics 1965-2017, η Ελλάδα πέτυχε την μεγαλύτερη αύξηση φόρων (άσπρος ρόμβος) στην δεκαετία 2007-2017, διπλάσια σχεδόν από την 2η κατά σειρά χώρα (Μεξικό).\nΟι φόροι όμως ανέβαιναν αντί να μειώνονται και στη διετία 2016-2017 (μπλε μπάρα) καθώς η Ελλάδα ήταν 7η κατά σειρά σε αυξήσεις φόρων στον κόσμο.\nΤο 2017, οι φόροι στην Ελλάδα έχουν πάρει ξανά φωτιά και ανεβαίνουν πια στο 39,4% του ΑΕΠ (+2,8 μονάδες σε 3 χρόνια) ενώ ο μέσος όρος του ΟΟΣΑ ανεβαίνει και αυτός σε 34,2% (ή +0,6 μονάδες από το 2014).\nΗ «ψαλίδα» όμως μεταξύ Ελλάδας και των άλλων χωρών έχει πλέον ανοίξει στις 5,2 μονάδες, δηλαδή 3 μονάδες περισσότερες από το 2014.\nΣτην Ιταλία όμως υπάρχει περαιτέρω μείωση 1,1 μονάδες, ενώ στην υπόλοιπη Ευρώπη οι φόροι ανεβαίνουν οριακά: στη Γερμανία 0,8 μονάδες, στη Γαλλία 0,9 μονάδες, στην Ισπανία μόλις 0,1 μονάδες και στην Πορτογαλία 0,4%\nΕιδικά το 2017, οι θεωρούμενοι ως πιο «άδικοι» έμμεσοι φόροι (επειδή πιέζουν ιδιαίτερα το εισόδημα των πιο πτωχών που έχουν ανελαστικές βιωτικές δαπάνες και καταναλώνουν όλα όσα έχουν) αυξήθηκαν υπέρμετρα εις βάρος των άμεσων φόρων.\nΟι φόροι επί των εισοδημάτων και των κερδών διαμορφώθηκαν στο 9% του ΑΕΠ και αποτελούσαν το 22,8% του συνόλου των κρατικών εσόδων, ενώ οι φόροι σε αγαθά κι υπηρεσίες έφτασαν στο 15,4% του ΑΕΠ ή στο 39,1% του συνόλου των φόρων.\nΣτον αντίποδα, σε χώρες όπως η Γερμανία οι έμμεσοι φόροι αποτελούσαν το 26,2% εσόδων, στην Ισπανία το 29,1%, στη Γαλλία το 24,4% εσόδων και μόνον η Πορτογαλία από τις χώρες της Ευρωζώνης ξεπέρασε την Ελλάδα, καθώς οι έμμεσοι φόροι έφταναν στο 39,8% του συνόλου των εσόδων.


Στις Βρυξέλλες Σκρέκας και Σδούκου για το πλαφόν στη χονδρική ρεύματος - Newshub.gr\n23 Μαΐου 2022 - 08:54\nΣτις Βρυξέλλες βρίσκονται σήμερα ο υπουργός Περιβάλλοντος και Ενέργειας και η γενική γραμματέας Ενέργειας και Ορυκτών Πρώτων Υλών όπου θα συναντηθούν με τεχνικά κλιμάκια της γενικής διεύθυνσης Ενέργειας της Ευρ. Επιτροπής για τον μηχανισμό παρέμβασης στις τιμές ρεύματος που θέλει να εφαρμόσει από την 1η Ιουλίου η κυβέρνηση.\nΟι Κώστας Σκρέκας και Αλεξάνδρα Σδούκου, όπως αναφέρουν οι πληροφορίες, θα επιδιώξουν με τις κατ’ ιδίαν συναντήσεις να παρουσιάσουν και να εξηγήσουν τη λειτουργία του μηχανισμού ώστε να επισπεύσουν την έγκριση του.\nΉδη εδώ και δύο εβδομάδες η ηγεσία του υπουργείου βρίσκεται σε τηλεδιασκέψεις και ανταλλαγή τεχνικών εγγράφων για το προσωρινό σύστημα λειτουργίας της εγχώριας αγοράς ηλεκτρικής ενέργειας που θέλει η κυβέρνηση να θέσει σε ισχύ. Πηγές αναφέρουν πως τα στελέχη της DG ENERGY έχουν αποστείλει ερωτήσεις για διάφορες πτυχές των προσωρινών μέτρων και το υπουργείο με τη σειρά του αποστέλλει απαντήσεις και κείμενα τεκμηρίωσης των θέσεων της ελληνικής πλευράς.\nΠάντως, σύμφωνα με πηγές, η έγκριση του ελληνικού μέτρου έχει ακόμα δρόμο μπροστά της. Θυμίζουν δε, πως η αντίστοιχη πρόταση των χωρών της Ιβηρικής χρειάστηκε να πάρει το «πράσινο» φως περίπου δυόμισι μήνες.\nΑξίζει δε να τονιστεί ότι η αναθεωρημένη εργαλειοθήκη της Ευρ. Επιτροπής με τα προτεινόμενα μέτρα στα κράτη μέλη συμπεριλαμβάνει την επιβολή ανώτατης τιμής ανά τεχνολογία ηλεκτροπαραγωγής, ωστόσο θέτει σειρά προϋποθέσεων για την εφαρμογή της. Μεταξύ άλλων ανοίγει θέμα κρατικών ενισχύσεων και διασυνοριακού εμπορίου.\nΥπενθυμίζεται, ότι η κυβέρνηση έχει σχεδιάσει έναν μηχανισμό παρέμβασης στη χονδρεμπορική και τη λιανική αγορά ρεύματος στοχεύοντας στη μεγάλη μείωση των τιμών για τουλάχιστον έξι μήνες. Σύμφωνα με τις πληροφορίες, το ελληνικό σχέδιο προβλέπει τον ορισμό ανώτατων τιμών αποζημίωσης των ηλεκτροπαραγωγών (ανάλογα με την τεχνολογία) για το ρεύμα που παράγουν και διαθέτουν μέσω του Ελληνικού Χρηματιστηρίου Ενέργειας, χωρίς όμως να επηρεάζεται η διαμόρφωση της Οριακής Τιμής Συστήματος και ο τρόπος με τον οποίο υποβάλλουν προσφορές οι παίκτες της αγοράς.\nΣτη συνέχεια θα προκύπτει μία μεσοσταθμική τιμή πώλησης της ηλεκτρικής ενέργειας, βάσει της οποίας θα αγοράζουν τις ποσότητες ρεύματος οι πάροχοι. Η πολιτεία για να πέφτει πιο χαμηλά η τιμή της κιλοβατώρας θα επιδοτεί τους προμηθευτές ώστε με τη σειρά τους να μετακυλίουν το συνολικό όφελος (χαμηλή χονδρεμπορική τιμή και επιδότηση) σε όλους τους καταναλωτές ηλεκτρικής ενέργειας.\nΣτο μεταξύ, και όπως αναφέρουν πληροφορίες, η κυβέρνηση ανέθεσε τελικά στη Ρυθμιστική Αρχή Ενέργειας τον προσδιορισμό των πρόσθετων εσόδων των ηλεκτροπαραγωγών κατά τη διάρκεια του Οκτωβρίου 2021 – Μαρτίου 2022 που μπορούν να φορολογηθούν με 90%.\nΟ Ρυθμιστής, σύμφωνα με πηγές, βρίσκεται αυτήν την περίοδο σε ανταλλαγή απόψεων με τους ομίλους ηλεκτροπαραγωγής. Σημειώνεται πως οι ιδιώτες αμφισβητούν τη μεθοδολογία που ακολούθησε η ΡΑΕ φέρνοντας ως χαρακτηριστικά παραδείγματα το γεγονός ότι μονάδες τους δεν λειτουργούσαν κατά το διάστημα Οκτωβρίου 2020 – Μαρτίου 2021, περίοδος κατά την οποία έγινε η σύγκριση για την εξαγωγή των συμπερασμάτων ως προς τα πρόσθετα έσοδα το διάστημα της ενεργειακής κρίσης.\nΕπιπλέον, μεγάλος ντόρος έχει προκληθεί κατά πόσο οι εκπτώσεις και τα σταθερά τιμολόγια ρεύματος που έκαναν οι καθετοποιημένοι όμιλοι στους πελάτες τους θα πρέπει ή δεν θα πρέπει να αφαιρεθούν από τα έσοδα της ηλεκτροπαραγωγής. Υπενθυμίζεται ότι ο ίδιος ο πρόεδρος της Αρχής Αθανάσιος Δαγούμας μιλώντας στη Βουλή χαρακτήρισε εύλογο το γεγονός της αφαίρεσης αυτών των παροχών από τα πρόσθετα έσοδα.\nτιμη χονδρικης ρευματος